ԱՐՁԱՆԱԳՐՈՒԹՅՈՒՆ

«Գեոդեզիայի, քարտեզագրության, կադաստրի եւ   
Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին»   
1992 թվականի հոկտեմբերի 9-ի համաձայնագրում   
փոփոխություններ կատարելու մասին

«Գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրի մասնակից պետությունների կառավարությունները, այսուհետ՝ Կողմեր,

**համաձայնեցին հետեւյալի մասին.**

Հոդված 1

«Գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրով հաստատված՝ «Գեոդեզիայի, քարտեզագրության, կադաստրի եւ Երկրի հեռահար զոնդավորման հարցերով միջպետական խորհրդի մասին» Կանոնակարգը (կցվում է) շարադրել նոր խմբագրությամբ:

Հոդված 2

Սույն արձանագրությունն ուժի մեջ է մտնում այն ստորագրած Կողմերի կողմից այն ուժի մեջ մտնելու համար անհրաժեշտ ներպետական ընթացակարգերի կատարման մասին վերջին ծանուցումն ավանդապահի կողմից ստանալու ամսաթվից 30 օրը լրանալուց հետո։

Սույն արձանագրությունն ուժի մեջ մտնելու օրվանից իր գործողությունը դադարեցնում է 2012թ. մայիսի 30-ին ստորագրված Գեոդեզիայի, քարտեզագրության, կադաստրի և Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրում փոփոխություններ կատարելու մասին արձանագրությունը:

Կատարված է Մինսկ քաղաքում 2021 թվականի մայիսի 28-ին, մեկ բնօրինակից՝ ռուսերեն։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն արձանագրությունն ստորագրած պետություններից յուրաքանչյուրին կուղարկի դրա հաստատված պատճենը։

|  |  |
| --- | --- |
| Ադրբեջանի Հանրապետության կառավարության կողմից  *[ստորագրություն] (վերապահումով)* | Ռուսաստանի Դաշնության կառավարության կողմից  *[ստորագրություն]* |
| Հայաստանի Հանրապետության կառավարության կողմից  *[ստորագրություն]* | Տաջիկստանի Հանրապետության կառավարության կողմից  *[ստորագրություն]* |
| Բելառուսի Հանրապետության կառավարության կողմից  *[ստորագրություն]* | Թուրքմենստանի կառավարության կողմից |
| Ղազախստանի Հանրապետության կառավարության կողմից  *[ստորագրություն]* | Ուզբեկստանի Հանրապետության կառավարության կողմից  *[ստորագրություն]* |
| Ղրղզստանի Հանրապետության կառավարության կողմից  *[ստորագրություն]* | Ուկրաինայի կառավարության կողմից |
| Մոլդովայի Հանրապետության կառավարության կողմից  ---------- |  |

*Հավելված*

*«Գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրում փոփոխություններ կատարելու մասին 2021 թվականի մայիսի 28-ի արձանագրության*

Կանոնակարգ

գեոդեզիայի, քարտեզագրության, կադաստրի եւ   
Երկրի հեռահար զոնդավորման հարցերով միջպետական խորհրդի մասին

I. Ընդհանուր դրույթներ

1.1. Գեոդեզիայի, քարտեզագրության, կադաստրի եւ Երկրի հեռահար զոնդավորման հարցերով միջպետական խորհուրդը (այսուհետ՝ Խորհուրդ) ստեղծվում է «Գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրի (այսուհետ՝ Համաձայնագիր) իրականացման նպատակով եւ Անկախ Պետությունների Համագործակցության ճյուղային համագործակցության մարմին է:

1.2. Խորհուրդը սահմանում եւ իրականացնում է համաձայնեցված քաղաքականություն գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում, այդ ոլորտում մշակում եւ իրականացնում է միջպետական ծրագրեր, ինչպես նաեւ համակարգում է գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում մասնագետների պատրաստումը:

1.3. Խորհուրդն իր գործունեության ընթացքում առաջնորդվում է Անկախ Պետությունների Համագործակցության կանոնադրությամբ, Անկախ Պետությունների Համագործակցության (այսուհետ՝ ԱՊՀ) շրջանակներում ընդունված միջազգային պայմանագրերով եւ որոշումներով, «Անկախ Պետությունների Համագործակցության ճյուղային համագործակցության մարմինների մասին» ընդհանուր Կանոնակարգով եւ սույն Կանոնակարգով։

1.4. Խորհուրդն իր գործունեության համար հաշվետու է ԱՊՀ կառավարությունների ղեկավարների խորհրդին:

II. Խորհրդի գործառույթները

Խորհրդի հիմնական գործառույթներն են`

ԱՊՀ պետությունների ղեկավարների խորհրդի, կառավարությունների ղեկավարների խորհրդի, արտաքին գործերի նախարարների խորհրդի եւ տնտեսական խորհրդի կողմից ընդունված որոշումների կատարման կազմակերպումը եւ համակարգումը Խորհրդի իրավասությունների շրջանակներում,

գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում գերակա ուղղությունների եւ համագործակցության ձեւերի մշակումն ու համաձայնեցումը,

համագործակցության միջպետական ծրագրերի, պլանների եւ նախագծերի մշակումը, համաձայնեցումն ու մասնակցությունը դրանց իրագործմանը,

գլոբալ եւ տարածաշրջանային երկրատարածական տեղեկատվության կառավարման ոլորտում համաձայնեցված քաղաքականության մշակումն ԱՊՀ մակարդակով,

գեոդեզիական կոորդինատային համակարգերի տեղադրման հարցերով համագործակցությունը,

աշխարհագրական օբյեկտներին անվանումներ տալու ոլորտում համագործակցությունը,

անշարժ գույքի կադաստրային հաշվառման եւ դրա նկատմամբ իրավունքների գրանցման համակարգի զարգացման հարցերով համագործակցությունը,

Երկրի հեռահար զոնդավորման արդյունքներն օգտագործելու հետ կապված հարցերով գործունեության ոլորտում համագործակցությունն ԱՊՀ մակարդակով,

Համաձայնագրի մասնակից պետությունների շահագրգիռ նախարարությունների եւ գերատեսչությունների հետ համատեղ գեոդեզիայի, քարտեզագրության, կադաստրի եւ Երկրի հեռահար զոնդավորման հարցերի վերաբերյալ առաջարկների մշակումը՝ ԱՊՀ կառավարությունների ղեկավարների խորհրդի կողմից քննարկման եւ համապատասխան որոշումների ընդունման համար,

Խորհրդի իրավասությանն առնչվող հարցերով միջպետական կառույցների եւ միջազգային կազմակերպությունների հետ փոխգործակցությունը,

գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում մասնագետների պատրաստման համակարգումը:

**III. Խորհրդի կազմը**

3.1. Խորհուրդը կազմված է Խորհրդի նախագահից եւ անդամներից:

3.2. Խորհրդի անդամներն են Համաձայնագրի մասնակից պետությունների՝ գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմինների ղեկավարները:

3.3. Խորհրդի նախագահն ընտրվում է Խորհրդի անդամների թվից:

3.4. Խորհրդի աշխատանքային մարմինը Քարտուղարությունն է:

3.5. Խորհրդակցական ձայնի իրավունքով Խորհրդի կազմի մեջ մտնում են Քարտուղարության ղեկավարը եւ ԱՊՀ գործադիր կոմիտեի ներկայացուցիչը։

IV. Խորհրդի գործունեության կազմակերպումը

4.1. Խորհուրդն իր գործունեությունը կազմակերպում է սույն Կանոնակարգին համապատասխան՝ իր կողմից մշակված եւ հաստատված պլանի հիման վրա, փոխգործակցում է ԱՊՀ գործադիր կոմիտեի, ԱՊՀ այլ մարմինների հետ, անհրաժեշտության դեպքում՝ այլ միջազգային կազմակերպությունների քարտուղարությունների հետ:

4.2. Խորհրդի գործունեության հիմնական ձեւը նիստերն են, որոնք անցկացվում են ըստ անհրաժեշտության, սակայն տարին առնվազն մեկ անգամ՝ Համաձայնագրի մասնակից պետություններից յուրաքանչյուրում՝ ըստ հերթականության:

4.3. Խորհրդում նախագահությունը՝ ըստ հերթականության, մեկ տարվա ընթացքում իրականացվում է Համաձայնագրի մասնակից պետություններից յուրաքանչյուրի կողմից՝ ի դեմս այդ պետության ներկայացուցչի, ԱՊՀ մասնակից պետությունների անվանումների ռուսերեն այբբենական կարգով, եթե Խորհրդի նիստին այլ բան չի ընդունվել: Խորհրդի նախորդ եւ հաջորդ նախագահները համարվում են դրա համանախագահներ:

Խորհրդի նախագահի ժամանակավոր բացակայության դեպքում վերջինիս պարտականությունները դրվում են համանախագահներից մեկի վրա, եթե այլ բան չի որոշվում Խորհրդի նիստին:

4.4. Խորհրդի նիստերին որպես դիտորդներ կարող են հրավիրվել ԱՊՀ ճյուղային համագործակցության մարմինների քարտուղարության ղեկավարները, գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմինների, այլ շահագրգիռ պետությունների եւ միջազգային կազմակերպությունների ներկայացուցիչները:

4.5. Խորհրդի նիստերի անցկացումը, դրանց կազմակերպատեխնիկական եւ տեղեկատվական ապահովումը դրվում են ընդունող պետության՝ գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմնի վրա:

Խորհրդի նիստերի անցկացման ֆինանսավորման հետ կապված ծախսերը կատարվում են ընդունող պետության՝ գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմնի հաշվին: Խորհրդի անդամների եւ նիստի մասնակիցների գործուղման ծախսերը կատարվում են Համաձայնագրի մասնակից պետությունների պետական իշխանության գործուղող մարմինների եւ կազմակերպությունների կողմից:

4.6. Խորհրդի եւ դրա աշխատանքային խմբերի աշխատանքային լեզուն ռուսերենն է։

V. Խորհրդի եւ դրա անդամների իրավունքներն ու պարտականությունները

5.1. Իր խնդիրներն ու գործառույթները կատարելու համար Խորհուրդն իրավունք ունի՝

սահմանված կարգով ԱՊՀ պետությունների ղեկավարների խորհրդի եւ կառավարությունների ղեկավարների խորհրդի, ԱՊՀ այլ մարմինների քննարկմանը ներկայացնելու Խորհրդի կողմից պատրաստված փաստաթղթերի նախագծեր,

իր իրավասության շրջանակներում ընդունելու Համաձայնագրի մասնակից պետությունների քարտեզագրագեոդեզիական ծառայությունների միջեւ փոխշահավետ համագործակցության զարգացմանն ուղղված որոշումներ,

անհրաժեշտության դեպքում ստեղծելու Խորհրդի աշխատանքային խմբեր,

համաձայնեցնելու նորմատիվ-տեխնիկական եւ Խորհրդի իրավասությանը վերապահված այլ հարցերի վերաբերյալ փաստաթղթեր,

հսկողություն իրականացնելու Խորհրդի քարտուղարության գործունեության նկատմամբ:

Համաձայնագրի յուրաքանչյուր մասնակից պետություն իրավունք ունի Խորհրդի աշխատանքային մարմիններ ուղարկելու իր ներկայացուցիչներին՝ այդ խմբերի անդամների իրավունքներով:

5.2. Խորհրդի նախագահը՝

բացում եւ փակում է նիստը,

վարում է նիստը, այդ թվում հաստատման է ներկայացնում նիստի օրակարգը եւ աշխատանքի կանոնակարգը, խոսքի իրավունք է տրամադրում զեկույցների եւ ելույթների համար, քննարկման է ներկայացնում փաստաթղթերի նախագծերը եւ քննարկվող հարցերի վերաբերյալ առաջարկները,

ստորագրում է Խորհրդի արձանագրային որոշումները,

ապահովում է ընթացակարգային կանոնների պահպանումը:

5.3. Խորհրդի անդամներն ունեն միեւնույն իրավունքները, յուրաքանչյուր պետություն ունի մեկ ձայնի իրավունք:

Խորհրդի անդամն իրավունք ունի քննարկման դնելու Խորհրդի իրավասության սահմաններում ցանկացած հարց եւ ստանալու քննարկվող հարցերի ու Խորհրդի ընդունած որոշումների կատարման մասին անհրաժեշտ տեղեկատվություն:

Խորհրդի անդամը Խորհրդի ընդունած որոշումների մասին տեղեկացնում է համապատասխան կառավարման պետական մարմիններին եւ նպաստում դրանց կատարմանը:

Խորհրդի անդամը պարտավոր է ապահովել Խորհրդի ընդունած որոշումների կատարումը եւ ժամանակին տեղեկացնել Խորհրդի քարտուղարությանը կատարման մասին:

5.4. Խորհուրդը յուրաքանչյուր տարի ԱՊՀ գործադիր կոմիտեին տեղեկատվություն է տրամադրում իր գործունեության մասին:

VI. Խորհրդի քարտուղարությունը

6.1. Խորհրդի քարտուղարության (այսուհետ՝ Քարտուղարություն) գործառույթները դրվում են Ռուսաստանի Դաշնության՝ գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմնի (այսուհետ՝ Մարմին) վրա՝ ԱՊՀ գործադիր կոմիտեի կառուցվածքային ստորաբաժանման հետ համատեղ:

6.2. Քարտուղարության կազմը, ելնելով վերջինիս գործառույթներից, ձեւավորվում է Մարմնի կողմից, այդ թվում՝ Քարտուղարության աշխատանքներում ներգրավելով Համաձայնագրի մասնակից պետությունների՝ գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում պետական կառավարման մարմինների մասնագետներին՝ ըստ Խորհրդի գործունեության հիմնական ուղղությունների: Քարտուղարության կազմը հաստատվում է Խորհրդի կողմից:

Խորհրդի Քարտուղարության ղեկավարը Մարմնի ներկայացուցիչն է, իսկ Քարտուղարության ղեկավարի տեղակալը՝ ԱՊՀ գործադիր կոմիտեի ներկայացուցիչը։

6.3. Քարտուղարությունն իր գործունեությունն իրականացնելիս առաջնորդվում է Համաձայնագրով, սույն Կանոնակարգով եւ Խորհրդի որոշումներով:

6.4. Քարտուղարության գործառույթներն են՝

Խորհրդի կողմից ընդունված որոշումների կատարման ապահովումը եւ կատարման նկատմամբ հսկողությունը,

Խորհրդի նիստերի օրակարգերի նախագծերի ձեւավորումը եւ Խորհրդի անդամների հետ համաձայնեցումը,

Խորհրդի աշխատանքային խմբերի գործունեության համակարգումը, մեթոդոլոգիական ապահովումն ու հսկողությունը՝ Խորհրդի կողմից հաստատված համագործակցության ծրագրերի, պլանների եւ նախագծերի իրագործման մասով,

Խորհրդի եւ դրա աշխատանքային խմբերի աշխատանքի վերաբերյալ հաշվետվողական նյութերի ու փաստաթղթերի պատրաստման ապահովումը,

Խորհրդի որոշումների մասին Խորհրդի անդամներին եւ աշխատանքային խմբերին տեղեկացնելը,

Խորհրդի, դրա աշխատանքային մարմինների եւ աշխատանքային խմբերի նիստերի անցկացման կազմակերպմանն ու տեղեկատվական ապահովմանը մասնակցությունը,

Խորհրդի քննարկմանը ներկայացվող՝ Համաձայնագրի մասնակից պետությունների փոխգործակցության հեռանկարային ուղղությունների ձեւավորումը,

Խորհրդի տվյալների բազաների եւ փաստաթղթերի ձեւավորումն ու վարումը, որոնք են Խորհրդի անդամների, դրա Քարտուղարության եւ աշխատանքային խմբերի մասին տեղեկատվությունը, Խորհրդի, դրա աշխատանքային խմբերի նիստերի արձանագրությունները, Խորհրդի, դրա Քարտուղարության ու աշխատանքային խմբերի աշխատանքի վերաբերյալ հաշվետվողական նյութերը եւ փաստաթղթերը, Խորհրդի կողմից քննարկվող եւ հաստատվող փաստաթղթերի, ծրագրերի ու պլանների նախագծերը, Խորհրդի գործունեության վերաբերյալ այլ փաստաթղթեր, ինչպես նաեւ նշված տեղեկատվությամբ Խորհրդի անդամներին, դրա Քարտուղարությանը եւ աշխատանքային խմբերին ապահովելը,

ԱՊՀ գործադիր կոմիտեի, ԱՊՀ այլ մարմինների, անհրաժեշտության դեպքում՝ այլ միջազգային կազմակերպությունների քարտուղարությունների հետ փոխգործակցությունը,

Խորհրդի հանձնարարությամբ նաեւ այլ՝ դրա գործունեության ապահովման հետ կապված գործառույթների կատարումը:

VII. Ընթացակարգային կանոնները

7.1. Խորհրդի արտահերթ նիստերը կարող են հրավիրվել Համաձայնագրի մասնակից պետություններից մեկի նախաձեռնությամբ՝ դրա բոլոր մասնակիցների հետ խորհրդակցություններից հետո, եթե դրան կողմ է արտահայտվում Խորհրդի անդամների պարզ մեծամասնությունը:

7.2. Խորհրդի նիստի քվորումի համար անհրաժեշտ է դրա անդամների երկու երրորդի ներկայությունը:

7.3. Խորհրդի անդամը Խորհրդի նիստին անձամբ մասնակցելու անհնարինության դեպքում իրավունք ունի նիստի ժամանակահատվածի համար իր լիազորությունները պատվիրակելու գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում իր պետական կառավարման մարմնի այլ ներկայացուցչի:

Խորհրդի անդամի ներկայացուցչի լիազորությունները պետք է հաստատված լինեն:

7.4. Խորհրդի նիստի մասնակիցների պատվիրակության կազմը ձեւավորվում է Համաձայնագրի մասնակից պետության կողմից:

7.5. Խորհրդի որոշումներն ընդունվում են ընդհանուր համաձայնությամբ (կոնսենսուսով)։ Կոնսենսուսը սահմանվում է որպես Համաձայնագրի թեկուզ մեկ մասնակից պետության կողմից պաշտոնական առարկության բացակայություն, որն իր կողմից ներկայացվում է որպես խոչընդոտ՝ քննարկվող հարցի վերաբերյալ որոշում ընդունելու համար:

Համաձայնագրի մասնակից պետությունը կարող է հայտարարել այս կամ այն հարցում իր շահագրգռված չլինելու մասին, ինչը խոչընդոտ չէ որոշումն ընդունելու համար։ Նիստին Խորհրդի այս կամ այն անդամի բացակայությունը չի համարվում Համաձայնագրի համապատասխան մասնակից պետության կողմից առարկություն եւ խոչընդոտ չէ այդ նիստի ժամանակ որոշումներ ընդունելու համար:

7.6. Խորհրդի հերթական նիստի օրակարգի նախագիծը ձեւավորվում է Քարտուղարության կողմից եւ համաձայնեցվում է Խորհրդի անդամների հետ:

7.7. Խորհրդի նիստի ժամանակ որոշվում են հաջորդ նիստի ամսաթիվը եւ վայրը:

7.8. Նիստի անցկացման կարգը սահմանվում է Խորհրդի կողմից:

7.9. Ընթացակարգային հարցերը, այդ թվում՝ նիստի բացման / փակման, դրա վարման, օրակարգի նախագծում առաջարկներ ընդգրկելու եւ օրակարգի ընդունման, աշխատանքի կանոնակարգի, դիտորդներին խոսքի իրավունքի տրամադրման վերաբերյալ հարցերը լուծվում են ներկաների ձայների պարզ մեծամասնությամբ:

7.10. Խորհրդի յուրաքանչյուր անդամ/պատվիրակության ղեկավար կարող է ցանկացած պահի ելույթ ունենալ նիստի անցկացման կարգի վերաբերյալ: Խորհրդի նախագահն անհապաղ դրա համար խոսքի իրավունք է տրամադրում: Վարման կարգի վերաբերյալ ելույթ ունեցողը չի կարող խոսել ըստ քննարկվող հարցի էության: Վարման կարգի վերաբերյալ առաջարկները նախագահի կողմից առանց քննարկման դրվում են քվեարկության:

7.11. Օրակարգի հարցերը քննարկելիս անհրաժեշտության դեպքում խոսքի իրավունք է տրվում Խորհրդի աշխատանքային խմբերի եւ Քարտուղարության ղեկավարներին:

7.12. Խորհրդի նիստի ընթացքում փաստաթղթերի նախագծերի վերաբերյալ առաջարկները ներկայացվում են գրավոր եւ փոխանցվում նիստի մասնակիցներին:

7.13. Խորհրդի նիստի արդյունքներով կազմվում է արձանագրություն:

Նիստի արձանագրությունը ստորագրվում է Խորհրդի ներկա անդամների կողմից:

7.14. Նիստն ավարտվելու օրվանից ոչ ուշ, քան 30 օրվա ընթացքում նիստի արձանագրությունը եւ փաստաթղթերը Քարտուղարության կողմից ուղարկվում են Խորհրդի բոլոր անդամներին:

ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ

ՎԵՐԱՊԱՀՈՒՄԸ

«Գեոդեզիայի, քարտեզագրության, կադաստրի եւ Երկրի հեռահար զոնդավորման ոլորտում Համագործակցության մասնակից պետությունների փոխգործակցության մասին» 1992 թվականի հոկտեմբերի 9-ի համաձայնագրում փոփոխություններ կատարելու մասին   
2021 թվականի մայիսի 28-ի արձանագրության վերաբերյալ

Բացառությամբ գեոդեզիայի, քարտեզագրության, կադաստրի եւ Երկրի հեռահար զոնդավորման հարցերով միջպետական խորհրդի մասին Կանոնակարգի «I. Ընդհանուր դրույթներ» բաժնի 1.2 կետի եւ «II. Խորհրդի գործառույթները» բաժնի 5-րդ (համաձայնեցված քաղաքականության մշակման մասին) եւ 11-րդ (միջպետական կառույցների հետ փոխգործակցության մասին) պարբերությունների:

|  |  |  |
| --- | --- | --- |
| Ադրբեջանի Հանրապետության վարչապետ | *[ստորագրություն]* | Ալի Ասադով |

**Արձանագրությունն** ուժի մեջ է մտել 2023թ. հունիսի 29-ին