**ԱՐՁԱՆԱԳՐՈՒԹՅՈՒՆ**

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին

**Պաշտոնապես**

**հաստատված**

**տեքստ**

**ԱՐՁԱՆԱԳՐՈՒԹՅՈՒՆ**

**«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին**

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-իհամաձայնագրի (այսուհետ՝ Համաձայնագիր) մասնակից պետությունների կառավարությունները, այսուհետ՝ Կողմեր,

**համաձայնեցին հետեւյալի մասին.**

**Հոդված 1**

Համաձայնագրի անբաժանելի մաս կազմող՝ ապրանքների ծագման երկիրը որոշելու կանոնների (այսուհետ՝ Կանոններ) մեջ կատարել հետեւյալ փոփոխությունները.

1. Կանոնների 1-ին բաժինը լրացնել հետեւյալ եզրույթներով.

***«կենտրոնական մաքսային մարմին՝*** գործադիր իշխանության մարմին, որը, Համաձայնագրի մասնակից պետության օրենսդրությանը համապատասխան, իրականացնում է մաքսային գործի բնագավառում պետական քաղաքականության մշակման, նորմատիվ իրավական կարգավորման, հսկողության եւ վերահսկողության գործառույթներ.

***կենտրոնական լիազորված մարմին՝*** մարմին (կազմակերպություն), որը Համաձայնագրի մասնակից պետության կողմից լիազորված է ապրանքի ծագման հավաստագրեր տրամադրելու համար եւ իրականացնում է ապրանքների ծագման հավաստագրման միասնական էլեկտրոնային համակարգի վարում տվյալ պետության տարածքում, ինչպես նաեւ հսկողություն նշված համակարգի պատշաճ գործունեության նկատմամբ.

***լիազորված մարմին՝*** մարմին (կազմակերպություն), որը Համաձայնագրի մասնակից պետության կողմից լիազորված է CT-1 ձեւի ապրանքի ծագման հավաստագրեր տրամադրելու համար.

ապրանքների ծագման հավաստագրման էլեկտրոնային համակարգ՝ Համաձայնագրի մասնակից պետության կենտրոնական լիազորված մարմնի տեղեկատվական համակարգ, որը ներառում է Համաձայնագրի համապատասխան մասնակից պետության տարածքում լիազորված մարմինների կողմից տրված CT-1 ձեւի ապրանքի ծագման հավաստագրերի էլեկտրոնային ձեւերի տեղեկատվական տվյալների բազաները»։

2. Կանոնների 1-ին բաժնի «ապրանքի խմբաքանակ» եւ «ապրանքի ծագման հավաստագիր» եզրույթները շարադրել հետեւյալ խմբագրությամբ.

***«ապրանքի խմբաքանակ՝*** ապրանքներ, որոնք ուղարկվում են միաժամանակ մեկ կամ մի քանի ապրանքատրանսպորտային փաստաթղթերով մեկ բեռնառաքչից մեկ այլ բեռնառաքչի հասցեով, ինչպես նաեւ այն ապրանքները, որոնք առաքվում են մեկ փոստային բեռնագրով կամ որպես ուղեբեռ տեղափոխվում են սահմանը հատող մեկ անձի կողմից.

***ապրանքի ծագման հավաստագիր՝*** փաստաթուղթ, որը տրվել է լիազորված մարմնի կողմից եւ վկայում է ապրանքի ծագման երկրի մասին»։

3. Կանոնների 2-րդ բաժնի անվանումը շարադրել հետեւյալ խմբագրությամբ.

«Բաժին 2. Ապրանքների ծագման երկիրը որոշելու չափորոշիչները»։

4. Կանոնների 6.1, 6.2, 6.3 եւ 6.8 կետերը շարադրել հետեւյալ խմբագրությամբ.

«6.1. Ազատ առեւտրի ռեժիմ տրամադրելու նպատակով Համաձայնագրի կոնկրետ մասնակից պետությունում ապրանքի ծագման երկիրը հաստատելու համար անհրաժեշտ է ներմուծման երկրի մաքսային մարմնի կողմից CT-1 ձեւի ապրանքի ծագման հավաստագրի (հավաստագրի եւ դրա լրացուցիչ թերթի ձեւաթղթերը ներկայացված են սույն կանոնների անբաժանելի մաս կազմող՝ համապատասխանաբար թիվ 2 եւ 3 հավելվածներում) կամ ապրանքի ծագման հայտարարագրի տրամադրումը։

Ներմուծման երկրի կենտրոնական մաքսային մարմնի եւ արտահանման երկրի կենտրոնական մաքսային մարմնի միջեւ առանձին արձանագրությամբ ձեւակերպված ապրանքների ծագման հավաստագրման էլեկտրոնային համակարգի կիրառման վերաբերյալ պայմանավորվածությունների առկայության դեպքում էլեկտրոնային ձեւով մաքսային հայտարարագրման ժամանակ թղթային կրիչով CT-1 ձեւի ապրանքի ծագման հավաստագրի բնօրինակը կարող է չներկայացվել ներմուծման երկրի մաքսային մարմիններ։ Ընդ որում, այդպիսի հավաստագրի վավերապայմանները պետք է նշվեն ապրանքների հայտարարագրում։

Այն դեպքում, երբ ներմուծման երկրի մաքսային մարմնի կողմից հայտնաբերվեն հատկանիշներ, որոնք ցույց կտան, որ ապրանքների ծագման երկրի վերաբերյալ հայտագրված տեղեկությունները կարող են լինել ոչ հավաստի կամ ոչ պատշաճ կերպով հաստատված, թղթային կրիչով CT-1 ձեւի ապրանքի ծագման հավաստագրի բնօրինակը պետք է ներկայացվի ներմուծման երկրի մաքսային մարմնի պահանջով։

Ապրանքների ծագման հավաստագրման էլեկտրոնային համակարգի ստեղծման ու կիրառման ընդհանուր սկզբունքները սահմանված են սույն կանոնների անբաժանելի մաս կազմող թիվ 4 հավելվածում շարադրված՝ «Ապրանքների ծագման հավաստագրման էլեկտրոնային համակարգի ստեղծման ու կիրառման մասին» հիմնադրույթով։

6.2. Ազատ առեւտրի ռեժիմ տրամադրելու նպատակով՝ որպես ներմուծվող ապրանքների ծագման երկիրը հաստատող փաստաթուղթ կարող է ներկայացվել ապրանքի ծագման հայտարարագիրը, եթե Համաձայնագրի մասնակից պետություններից ծագում ունեցող եւ ապրանքների մեկ խմբաքանակում հայտարարագրվող այդպիսի ապրանքների ընդհանուր արժեքը չի գերազանցում 5000 (հինգ հազար) ԱՄՆ դոլարին համարժեք գումարը։

Այն դեպքում, երբ որպես ապրանքների ծագման երկիրը հաստատող փաստաթուղթ ներկայացվել է ապրանքի ծագման հայտարարագիրը, եւ այդ հայտարարագրի մեջ հայտնաբերվել են այնպիսի հատկանիշներ, որոնք վկայում են այն մասին, որ ապրանքների ծագման երկրի վերաբերյալ հայտագրված տեղեկությունները հավաստի չեն, ներմուծման երկրի մաքսային մարմնի հիմնավորված պահանջով ներկայացվում է CT-1 ձեւի հավաստագիրը։

Այն դեպքերը, երբ ապրանքների ծագման փաստաթղթեր ներկայացնելը պարտադիր չէ, սահմանվում են Համաձայնագրի մասնակից պետությունների ազգային օրենսդրությանը համապատասխան։

6.3. Համաձայնագրի մասնակից պետություններից ապրանքների արտահանման դեպքում CT-1 ձեւի հավաստագիրը տրվում է լիազորված մարմնի կողմից».

«6.8. CT-1 ձեւի հավաստագրի տրման վերաբերյալ հրահանգչական փաստաթուղթը մշակվում եւ հաստատվում է կենտրոնական լիազորված մարմնի կողմից կամ Համաձայնագրի մասնակից պետության ազգային օրենսդրությամբ նախատեսված այլ կարգով»։

5. Կանոնների 7.2 կետը լրացնել հետեւյալ բովանդակությամբ պարբերությամբ.

«CT-1 ձեւի հավաստագրի բնօրինակը սույն կանոններին համապատասխան այն ներկայացնելու անհրաժեշտության դեպքում ներմուծման երկրի մաքսային մարմնում պահվում է այն ներկայացնելու օրվանից առնվազն 3 տարվա ընթացքում»։

6. Կանոնների 7.4 կետի տասնչորսերորդ պարբերությունից հանել «(լրացուցիչ թերթի ձեւաթուղթը ներկայացված է սույն կանոնների անբաժանելի մաս կազմող թիվ 3 հավելվածում)» բառերը։

7. Կանոնների 7.4 կետի քսանմեկերորդ եւ քսաներկուերորդ պարբերությունները շարադրել հետեւյալ խմբագրությամբ.

«վանդակ 10՝ «Ապրանքի քանակ»։ Նշվում են ապրանքի քանակական բնութագրերը չափման միավորներում՝ ԱՏԳ ԱԱ-ի համաձայն։ Մատակարարված ապրանքի փաստացի քանակը չի կարող գերազանցել հավաստագրում նշված քանակն ավելի, քան հինգ տոկոսով։

Եթե ապրանքի քանակական բնութագրերն ԱՏԳ ԱԱ-ի համաձայն պետք է արտահայտվեն կիլոգրամներով, ապա հավաստագրի մեջ նշվում է զտաքաշը՝ հաշվի առնելով առաջնային փաթեթվածքը, որն անբաժանելի է ապրանքից մինչեւ դրա սպառումը, եւ որով կատարվում է ապրանքի մանրածախ առեւտուրը»։

**Հոդված 2**

Արտադրական եւ տեխնոլոգիական այնպիսի գործառնությունների պայմանների ցանկում, որոնց կատարման ժամանակ ապրանքը համարվում է այն երկրի ծագում ունեցող, որտեղ դրանք կատարվել են (Կանոնների թիվ 1 հավելված), կատարել հետեւյալ փոփոխությունները.

1. ԱՏԳ ԱԱ «25-րդ խմբից» ծածկագրով տողը շարադրել հետեւյալ խմբագրությամբ.

|  |  |  |
| --- | --- | --- |
| 25-րդ խմբից | Աղ, ծծումբ, հող եւ քար, ծեփագործական նյութեր, կիր, բացի 2504, 2515 12 500, 2516, 2518, 2519-ից, 2523, 2524, 2525 դիրքերի ապրանքներից, որոնց համար կիրառվող կանոնները շարադրվում են հաջորդիվ | Պատրաստում ցանկացած դիրքի նյութերից՝ մասնագիտացված արտադրության պայմաններում՝ մշակման (վերամշակման) տեխնոլոգիային համապատասխան. ածխով հարստացում, պինդ բյուրեղների մաքրում, աղում, կտրում, կալցինացում |
|
|
|
|
|

2.ԱՏԳ ԱԱ «2524» ծածկագրով տողից առաջ ավելացնել հետեւյալ խմբագրությամբ ԱՏԳ ԱԱ «2523» ծածկագրով տողը.

|  |  |  |
| --- | --- | --- |
| 2523 | Ցեմենտ | Պատրաստում ցանկացած դիրքի նյութերից՝ մասնագիտացված արտադրության պայմաններում՝ հումքային նյութերի արդյունահանման, մասնատման, մանրացման, հումքային նյութերի թրծման, ցեմենտի կլինկերի հովացման եւ կապող նյութերի մանրացման գործընթացները ներառող՝ մշակման տեխնոլոգիային համապատասխան |
|

**Հոդված 3**

Կանոնները լրացնել հետեւյալ բովանդակությամբ թիվ 4 հավելվածով.

«Հավելված թիվ 4

Ապրանքների ծագման երկրի որոշման կանոնների

**ՀԻՄՆԱԴՐՈՒՅԹ**

**ապրանքների ծագման հավաստագրման էլեկտրոնային համակարգի ստեղծման ու կիրառման մասին**

«Ապրանքների ծագման հավաստագրման էլեկտրոնային համակարգի ստեղծման ու կիրառման մասին» սույն հիմնադրույթով (այսուհետ՝ Հիմնադրույթ) սահմանվում են ապրանքների ծագման հավաստագրման էլեկտրոնային համակարգի ստեղծման ու կիրառման ընդհանուր սկզբունքները։

1. Ընդհանուր դրույթներ

Ապրանքների ծագման հավաստագրման էլեկտրոնային համակարգը (այսուհետ՝ հավաստագրման էլեկտրոնային համակարգ) ստեղծվում է СТ-1 ձեւի այն հավաստագրի տրման եւ դրա լրացման ճշգրտության փաստի ստուգումը ներմուծման երկրի մաքսային մարմինների կողմից իրականացնելու հնարավորության ապահովման նպատակով, որի վերաբերյալ տեղեկությունները հայտագրվում են մաքսային հայտարարագրման ժամանակ՝ առանց դրա բնօրինակը թղթային կրիչով ներկայացնելու անհրաժեշտության։

**2. Հավաստագրման էլեկտրոնային համակարգի ստեղծման ու   
կիրառման ընդհանուր սկզբունքները**

2.1. Հավաստագրման էլեկտրոնային համակարգի ստեղծման ու կիրառման ընդհանուր սկզբունքներն են՝

ա) Համաձայնագրի մասնակից պետությունների լիազորված մարմինների կողմից տրված СТ-1 ձեւի հավաստագրերի վերաբերյալ տեղեկատվության հավաքագրման կենտրոնացում.

բ) հավաստագրման էլեկտրոնային համակարգում պարունակվող՝ տրված СТ-1 ձեւի հավաստագրերի վերաբերյալ տեղեկությունների արդիականություն եւ հավաստիություն.

գ) դրանում պարունակվող տեղեկատվության չարտոնված խեղաթյուրման կամ ոչնչացման հնարավորության բացառում.

դ) հավաստագրման էլեկտրոնային համակարգում СТ-1 ձեւի հավաստագրերի էլեկտրոնային ձեւերի պահում՝ դրանց տրման օրվանից առնվազն երեք տարվա ընթացքում։

2.2. Հավաստագրման էլեկտրոնային համակարգը ստեղծում եւ վարում է լիազորված մարմինը՝ հաշվի առնելով սույն հիմնադրույթի պահանջները՝ սեփական միջոցների կամ կենտրոնական լիազորված մարմնի գտնվելու երկրի ազգային օրենսդրությամբ նախատեսված ֆինանսավորման այլ աղբյուրների հաշվին։

2.3. Տրված СТ-1 ձեւի հավաստագրերի վերաբերյալ տեղեկությունները ներմուծման երկրի մաքսային մարմիններին տրամադրվում են անհատույց հիմունքներով։

3. **Հավաստագրման էլեկտրոնային համակարգին   
ներկայացվող պահանջները**

3.1. Հավաստագրման էլեկտրոնային համակարգի մեջ մուտքագրված СТ-1 ձեւի հավաստագրի էլեկտրոնային ձեւի մեջ պարունակվող տեղեկությունների կազմը պետք է նույնական լինի հայտատուին տրված СТ-1 ձեւի հավաստագրի՝ թղթային կրիչով բնօրինակի մեջ պարունակվող տեղեկությունների կազմին եւ համապատասխանի Կանոններում շարադրված՝ СТ-1 ձեւի հավաստագրի լրացման պահանջներին ու կարգին՝ բացառությամբ СТ-1 ձեւի հավաստագրի բնօրինակի մեջ դրված ստորագրությունների ու կնիքների։

3.2. СТ-1 ձեւի հավաստագրի էլեկտրոնային ձեւը հավաստագրման էլեկտրոնային համակարգի մեջ մուտքագրվում է Կանոնների 7-րդ բաժնով նախատեսված կարգով թղթային կրիչի վրա ձեւակերպված СТ-1 ձեւի հավաստագրի բնօրինակը լիազորված մարմնի կողմից հավաստվելու օրվան հաջորդող օրվանից ոչ ուշ։

4. **Եզրափակիչ դրույթներ**

4.1. СТ-1 ձեւի հավաստագրի տրման եւ դրա լրացման ճշգրտության փաստի ստուգումը ներմուծման երկրի մաքսային մարմինների կողմից հավաստագրման էլեկտրոնային համակարգում պարունակվող տեղեկատվության օգտագործմամբ իրականացնելու հնարավորության ապահովման նպատակով ներմուծման երկրի կենտրոնական մաքսային մարմնի եւ արտահանման երկրի կենտրոնական լիազորված մարմնի միջեւ կնքվում է տեղեկատվական փոխգործակցության արձանագրություն։

4.2. Կենտրոնական լիազորված մարմինը պարտավոր է՝

ա) ապահովել հավաստագրման էլեկտրոնային համակարգում պարունակվող՝ լիազորված մարմնի կողմից տրված СТ-1 ձեւի հավաստագրերի վերաբերյալ տեղեկությունների ամբողջականությունը, արդիականությունը եւ հավաստիությունը.

բ) ապահովել հավաստագրման էլեկտրոնային համակարգում պարունակվող տեղեկությունների (տեղեկատվության) պաշտպանությունը չարտոնված հասանելիությունից, ոչնչացումից, ձեւափոխումից, բլոկավորումից եւ այլ ոչ իրավաչափ գործողություններից.

գ) ապահովել հավաստագրման էլեկտրոնային համակարգի պատշաճ շուրջօրյա գործունեությունը։

4.3. Հավաստագրման էլեկտրոնային համակարգի ոչ պատշաճ գործունեության դեպքում կիրառվում են Կանոնների ընդհանուր դրույթները՝ ապրանքների ծագման երկրի փաստաթղթային հաստատման մասով։

4.4. Սույն հիմնադրույթը չի կարող դիտարկվել որպես ապրանքները հայտարարագրող անձի կողմից ներկայացված փաստաթղթերի իսկությունը, ապրանքների ծագման երկիրը եւ դրանցում պարունակվող տեղեկությունների հավաստիությունը Կանոններով ու ներմուծման երկրի մաքսային օրենսդրությամբ նախատեսված կարգով որոշելու նպատակով ստուգման մասով ներմուծման երկրի մաքսային մարմինների լիազորությունները սահմանափակող փաստաթուղթ»։

**Հոդված 4**

Սույն արձանագրությունը ժամանակավորապես կիրառվում է ստորագրման օրվանից 60 օրը լրանալուց հետո եւ ուժի մեջ է մտնում այն ստորագրած Կողմերի կողմից համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին երրորդ ծանուցումն ավանդապահի կողմից ստանալու օրվանից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն արձանագրությունն ուժի մեջ է մտնում համապատասխան փաստաթղթերն ավանդապահի կողմից ստանալու օրվանից 30 օրը լրանալուց հետո։

Կատարված է Սանկտ Պետերբուրգ քաղաքում 2013 թվականի նոյեմբերի 20-ին, մեկ բնօրինակից՝ ռուսերեն։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն արձանագրությունը ստորագրած յուրաքանչյուր պետություն կուղարկի դրա հաստատված պատճենը։

|  |  |
| --- | --- |
| Ադրբեջանի Հանրապետության կառավարության կողմից՝ *ստորագրություն* (վերապահումով) | Ռուսաստանի Դաշնության կառավարության կողմից`  *ստորագրություն* |
| Հայաստանի Հանրապետության կառավարության կողմից՝ *ստորագրություն* (վերապահումով) | Տաջիկստանի Հանրապետության կառավարության կողմից՝  *ստորագրություն* |
| Բելառուսի Հանրապետության կառավարության կողմից՝ *ստորագրություն* | Թուրքմենստանի կառավարության կողմից՝ |
| Ղազախստանի Հանրապետության կառավարության կողմից՝ *ստորագրություն* | Ուզբեկստանի Հանրապետության կառավարության կողմից՝ *ստորագրություն* (հայտարարությամբ) |
| Ղրղզստանի Հանրապետության կառավարության կողմից՝ *ստորագրություն* | Ուկրաինայի կառավարության կողմից՝  (վերապահումով) *ստորագրություն* |
| Մոլդովայի Հանրապետության կառավարության կողմից՝ *ստորագրություն* |  |

**ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ**

**ՎԵՐԱՊԱՀՈՒՄ**

**««Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին»   
2013 թվականի նոյեմբերի 20-ի արձանագրության առնչությամբ**

Բացառությամբ 1-ին հոդվածի 4-րդ կետի վեցերորդ, յոթերորդ եւ ութերորդ պարբերությունների եւ 4-րդ հոդվածի «ժամանակավորապես կիրառվում է ստորագրման օրվանից 60 օրը լրանալուց հետո» արտահայտության։

|  |  |  |
| --- | --- | --- |
| Ադրբեջանի Հանրապետության  առաջին փոխվարչապետ՝ | *ստորագրություն* | Յաղուբ Էյուբով |

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՎԵՐԱՊԱՀՈՒՄ**

««Անկախ Պետությունների Համագործակցությունում ապրանքների ծագման **երկրի որոշման** կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին»   
արձանագրության առնչությամբ

Հայաստանի Հանրապետությունը ««Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» արձանագրությունը ժամանակավորապես չի կիրառվի մինչեւ Հայաստանի Հանրապետության համար այն ուժի մեջ մտնելը՝ սույն արձանագրության 4-րդ հոդվածով սահմանված կարգով։

|  |  |  |
| --- | --- | --- |
| Հայաստանի Հանրապետության վարչապետ՝ | *ստորագրություն* | ՏԻԳՐԱՆ ՍԱՐԳՍՅԱՆ |

**Ուզբեկստանի Հանրապետության ՀԱՅՏԱՐԱՐՈՒԹՅՈՒՆ**

**««Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին»   
արձանագրության առնչությամբ**

|  |  |
| --- | --- |
| **20 նոյեմբերի 2013 թվականի** | **քաղաք Սանկտ Պետերբուրգ** |

Ուզբեկստանի Հանրապետությունը հայտարարում է, որ առանց խախտելու ««Ազատ առեւտրի գոտու մասին» 2011 թվականի հոկտեմբերի 18-ի՝ դրա Կողմերի եւ Ուզբեկստանի Հանրապետության միջեւ պայմանագրի կիրառման մասին» արձանագրության (Մինսկ, 31 մայիսի 2013 թվականի) եւ 1993 թվականի սեպտեմբերի 24-ի Ապրանքների ծագման երկիրը որոշելու կանոնների դրույթներից բխող իրավունքները ու պարտավորությունները՝ կիրառում է սույն արձանագրության 1-ին հոդվածի 4-րդ կետի երրորդ, չորրորդ, հինգերորդ, վեցերորդ, յոթերորդ եւ ութերորդ պարբերությունները եւ 3-րդ հոդվածը («Ապրանքների ծագման հավաստագրման էլեկտրոնային համակարգի ստեղծման ու կիրառման մասին» հիմնադրույթ):

«Ապրանքների ծագման հավաստագրման էլեկտրոնային համակարգի ստեղծման ու կիրառման մասին» հիմնադրույթի տեքստում Կանոններին հղումները Ուզբեկստանի Հանրապետության համար ընկալվում են որպես 1993 թվականի սեպտեմբերի 24-ի Ապրանքների ծագման երկիրը որոշելու կանոններին հղումներ։

Ուզբեկստանի Հանրապետությունը կապված չէ սույն արձանագրության մյուս դրույթներով։

|  |  |  |
| --- | --- | --- |
| Ուզբեկստանի Հանրապետության վարչապետի տեղակալ՝ | *ստորագրություն* | Ա. Իկրամով |

**Ուկրաինայի վերապահումը**

**ԱՊՀ կառավարությունների ղեկավարների խորհրդի նիստի   
օրակարգի 2-րդ կետին**

**««Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» արձանագրության առնչությամբ**

|  |  |
| --- | --- |
| **20 նոյեմբերի 2013 թվականի** | **քաղաք Սանկտ Պետերբուրգ** |

«Ուկրաինան իրեն վերապահում է 2523 ապրանքային դիրքի՝ «ցեմենտ», ծածկագրի մասով հետեւյալ պայմանների ու տեխնոլոգիական գործառնությունների կիրառման իրավունքը՝

«Պատրաստում ցանկացած դիրքի նյութերից՝ մասնագիտացված արտադրության պայմաններում՝ մշակման (վերամշակման) տեխնոլոգիային համապատասխան. ածխով հարստացում, պինդ բյուրեղների մաքրում, աղում, կտրում, կալցինացում։

Բացառությամբ Արձանագրության նախագծի 4-րդ հոդվածի դրույթի՝ Արձանագրության ժամանակավոր կիրառման մասով»։

|  |  |  |
| --- | --- | --- |
| Ուկրաինայի վարչապետ՝ |  | Նիկոլայ ԱԶԱՐՈՎ |

**Արձանագրությունը Հայաստանի Հանրապետության համար ուժի մեջ է մտել 2023թ. սեպտեմբերի 8-ին**