**ՀԱՄԱՁԱՅՆԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ԵՎ ԻՍՐԱՅԵԼԻ ՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ՝**

**ԴԻՎԱՆԱԳԻՏԱԿԱՆ ԱՆՁՆԱԳՐԵՐ ՈՒՆԵՑՈՂ ԱՆՁԱՆՑ ՀԱՄԱՐ ՄՈՒՏՔԻ ԱՐՏՈՆԱԳՐԻ ՎԵՐԱՑՄԱՆ ՄԱՍԻՆ**

Հայաստանի Հանրապետության Կառավարությունը և Իսրայելի Պետության Կառավարությունը, այսուհետև` Կողմեր,

ցանկանալով ավելի զարգացնել ու ընդլայնել երկու Պետությունների միջև արդեն առկա բարեկամական հարաբերությունները,

ցանկանալով դյուրացնել երկու Պետությունների՝ դիվանագիտական անձնագրեր ունեցող անձանց ուղևորության ընթացակարգերը,

համաձայնեցին հետևյալի մասին.

**Հոդված 1**

Յուրաքանչյուր Կողմի Պետության՝ վավեր դիվանագիտական անձնագրեր ունեցող քաղաքացիներն ազատվում են մյուս Կողմի Պետության տարածք` այցելության կամ տվյալ Պետությունում մնալու համար մուտք գործելու նպատակով մուտքի արտոնագիր ձեռք բերելու պարտավորությունից մուտք գործելու օրվանից 90 (իննսուն) օրը չգերազանցող ժամկետով` առաջին մուտքի օրվանից 180 օրվա ընթացքում:

**Հոդված 2**

Յուրաքանչյուր Կողմի Պետության այն քաղաքացիները, ովքեր ունեն վավեր դիվանագիտական անձնագրեր և դիվանագիտական կամ հյուպատոսական գործառույթներ իրականացնելու նպատակով հավատարմագրված են մյուս Պետության տարածքում, և նրանց ընտանիքների անդամները պարտավորվում են գրանցման համար անցնել անհրաժեշտ ընթացակարգեր հյուրընկալող Պետության տարածք մուտք գործելու օրվանից 30 (երեսուն) օրվա ընթացքում:

**Հոդված 3**

Յուրաքանչյուր Կողմի Պետության այն քաղաքացիները, ովքեր ունեն վավեր դիվանագիտական անձնագրեր և մտադիր են մյուս Պետության տարածքում մնալ 90 (իննսուն) օրը գերազանցող ժամանակահատվածով, պարտավորվում են մուտքի արտոնագիր ձեռք բերել նախապես: Մուտքի արտոնագիրը կտրամադրվի տվյալ Պետության դիվանագիտական ներկայացուցչության կողմից՝ անվճար հիմունքներով:

**Հոդված 4**

Կողմերից յուրաքանչյուրը իրեն իրավունք է վերապահում՝ մերժելու իր Պետություն մյուս Կողմի Պետության այն քաղաքացիների մուտքը, որոնց ինքը կարող է անցանկալի համարել, կամ՝ կրճատելու այդ քաղաքացիների՝ իր Պետության տարածքում մնալու ժամանակահատվածը:

**Հոդված 5**

Յուրաքանչյուր Կողմի՝ վավեր դիվանագիտական անձնագրեր ունեցող այն քաղաքացիները, ովքեր սույն Համաձայնագրի համաձայն մուտք են գործում մյուս Պետության տարածք, պետք է տվյալ Պետության տարածքում գտնվելիս պահպանեն նրա ազգային օրենսդրությունը:

**Հոդված 6**

1. Կողմերը դիվանագիտական ուղիներով կփոխանակեն իրենց վավեր դիվանագիտական անձնագրերի նմուշները սույն Համաձայնագրի ուժի մեջ մտնելուց ամենաուշը 30 (երեսուն) օր առաջ:

2. Երբ մի Կողմը տրամադրում է անձնագրի նոր տեսակ կամ փոփոխում է արդեն իսկ գործող անձնագրերը, մյուս Կողմը պետք է ծանուցվի նման փոփոխությունների մասին դիվանագիտական ուղիներով նոր անձնագրերի կամ փոփոխությունների ուժի մեջ մտնելու օրվանից 30 (երեսուն) օր առաջ: Ծանուցումը պետք է ներառի նոր կամ փոփոխված փաստաթղթերի նմուշը և դրանց ուժի մեջ մտնելու վերաբերյալ տեղեկություն:

**Հոդված 7**

Սույն Համաձայնագրի մեկնաբանման կամ իրականաց­ման վերաբերյալ Կողմերի միջև վեճերը լուծվում են դիվանագիտական ուղիներով:

**Հոդված 8**

Կողմերից որևէ մեկի նախաձեռնությամբ և Կողմերի փոխադարձ համաձայնությամբ սույն Համաձայնագրում կարող են կատարվել փոփոխություններ և լրացումներ, որոնք ուժի մեջ կմտնեն ստորև բերված 9-րդ հոդվածի դրույթների համաձայն:

**Հոդված 9**

1. Սույն Համաձայնագիրն ուժի մեջ է մտնում վերջին գրավոր ծանուցման օրվանից 90 (իննսուն) օր հետո, որով Կողմերը միմյանց ծանուցում են սույն Համաձայնագրի ուժի մեջ մտնելու համար անհրաժեշտ բոլոր ներպետական ընթացակարգերի ավարտի մասին: Սույն Համաձայնագիրը կնքվում է 1 (մեկ) տարի ժամկետով և ինքնաբերաբար երկարաձգվում է 1 (մեկ) տարի լրացուցիչ ժամկետներով:

2. Կողմերից յուրաքանչյուրը, դիվանագիտական ուղիներով գրավոր ծանուցում ուղարկելով, կարող է մյուս Կողմին տեղեկացնել սույն Համաձայնագրի գործողությունը դադարեցնելու իր մտադրության մասին: Դադարեցումն ուժի մեջ է մտնում այդպիսի ծանուցումն ստանալուց հետո՝ 90-րդ (իննսուներորդ) օրը:

Կատարված է Երևանում 2017 թվականի հուլիսի 25-ին, որը համապատասխանում է 5777 թվականի \_\_\_\_\_\_\_\_\_\_\_\_\_\_\_ ամսի \_\_\_\_\_\_\_\_\_\_\_ օրվան, երկու բնօրինակով, յուրաքանչյուրը՝ հայերեն, եբրայերեն և անգլերեն. բոլոր տեքստերն էլ հավասարազոր են: Մեկնաբանության ժամանակ տարաձայնությունների դեպքում գերակայում է անգլերեն տեքստը:

**Համաձայնագիրն ուժի մեջ է մտել 2023թ. սեպտեմբերի 25-ին**