**Հ Ա Մ Ա Ձ Ա Յ Ն Ա Գ Ի Ր**

**Հայաստանի Հանրապետության կառավարության և Ռուսաստանի Դաշնության կառավարության միջև**

**տեղեկատվական անվտանգության ապահովման բնագավառում համագործակցության մասին**

Հայաստանի Հանրապետության կառավարությունը և Ռուսաստանի Դաշնության կառավարությունը, այսուհետ` Կողմեր,

ընդգծելով միջազգային տեղեկատվական անվտանգության ապահովման հարցում էական ազդեցություն ունեցող՝ տեղեկատվական-հաղորդակցական տեխնոլոգիաների զարգացման և ներդրման զգալի առաջընթացը,

ղեկավարվելով «Հայաստանի Հանրապետության և Ռուսաստանի Դաշնության միջև բարեկամության, համագործակցության և փոխադարձ օգնության մասին» 1997թ. օգոստոսի 29-ի պայմանագրով,

ընդգծելով տեղեկատվական-հաղորդակցական տեխնոլոգիաների մեծ նշանակությունը սոցիալ-տնտեսական զարգացման համար՝ ի շահ մարդկության, ինչպես նաև միջազգային խաղաղության, անվտանգության և կայունության պահպանության համար,

մտահոգություն հայտնելով միջազգային խաղաղության, անվտանգության և կայունության ապահովման խնդիրների հետ անհամատեղելի նպատակներով, պետությունների ինքնիշխանությունն ու անվտանգությունը խաթարելու և նրանց ներքին գործերին միջամտելու, ներքաղաքական և սոցիալ-տնտեսական իրավիճակի ապակայունացման, ազգամիջյան և միջկրոնական թշնամանքի հրահրման համար տեղեկատվական-հեռահաղորդակցական տեխնոլոգիաների օգտագործման հնարավորությունների հետ կապված սպառնալիքների առնչությամբ,

կարևորելով միջազգային տեղեկատվական անվտանգությունը՝ որպես միջազգային անվտանգության համակարգի առանցքային տարրերից մեկը,

աջակցելով տեղեկատվական տարածքում Միավորված ազգերի կազմակերպության հովանու ներքո պետությունների պատասխանատու վարքագծի միջազգային կանոնների, նորմերի և սկզբունքների մշակմանն ու ընդունմանը` բոլոր երկրների համար հավասար անվտանգության ապահովմանը նպաստելու համար,

հաստատելով «Ինտերնետ» տեղեկատվական-հեռահաղորդակցական ցանցի հետ կապված հարցերի վերաբերյալ պետական քաղաքականություն սահմանելու և վարելու պետությունների ինքնիշխան իրավունքը, ներառյալ դրա անվտանգ և կայուն գործունեության ապահովումը,

համոզված լինելով, որ տեղեկատվական-հաղորդակցական տեխնոլոգիաների օգտագործման բնագավառում Կողմերի փոխգործակցության հետագա խորացումն ու զարգացումը համապատասխանում է իրենց շահերին,

կարևորելով տեղեկատվական-հաղորդակցական տեխնոլոգիաների օգտագործման ոլորտում անվտանգության ապահովման և մարդու իրավունքների պաշտպանության միջև հավասարակշռությունը՝ Կողմերի պետությունների ազգային օրենսդրություններին, ինչպես նաև միջազգային պարտավորություններին համապատասխան,

ձգտելով կանխել միջազգային տեղեկատվական անվտանգության սպառնալիքները և ապահովել Կողմերի պետությունների ազգային շահերը տեղեկատվական բնագավառում,

ցանկանալով ստեղծել տեղեկատվական անվտանգության բնագավառում Կողմերի՝ երրորդ կողմի շահերին չուղղված համագործակցության իրավական և կազմակերպչական հիմքեր,

համաձայնեցին հետևյալի մասին.

Հոդված 1

Տեղեկատվական անվտանգության ապահովման բնագավառում առկա հիմնական սպառնալիքները

Սույն Համաձայնագրին համապատասխան համագործակցություն իրականացնելիս Կողմերը ելնում են նրանից, որ տեղեկատվական անվտանգության ապահովման բնագավառում հիմնական սպառնալիքներն են.

1) տեղեկատվական-հաղորդակցական տեխնոլոգիաների օգտագործումը՝ Կողմերի պետությունների ինքնիշխանության, անվտանգության և տարածքային ամբողջականության խախտմանն ուղղված գործողությունների իրականացման համար,

2) տեղեկատվական-հաղորդակցական տեխնոլոգիաների օգտագործումը՝ կրիտիկական տեղեկատվական ենթակառուցվածքի օբյեկտների վրա ապակառուցողական ներգործություն ունենալու համար,

3) տեղեկատվական-հաղորդակցական տեխնոլոգիաների օգտագործումը՝ ահաբեկչական նպատակներով, այդ թվում՝ ահաբեկչության քարոզչության և ահաբեկչական գործունեության մեջ ներգրավելու համար,

4) տեղեկատվական-հաղորդակցական տեխնոլոգիաների օգտագործումը՝ համակարգչային տեղեկատվության ոլորտում հանցագործություններ կատարելու համար, այդ թվում՝ Կողմերի տեղեկատվական ռեսուրսների, համակարգչային տեղեկատվության ոչ օրինաչափ հասանելիության և օգտագործման, համակարգչային վնասակար ծրագրերի ստեղծման, օգտագործման և տարածման, համակարգչային տեղեկատվության պահպանման, մշակման կամ փոխանցման միջոցների ու տեղեկատվական-հեռահաղորդակցական ցանցերի շահագործման կանոնների խախտման հետ կապված, ինչպես նաև այլ հանցավոր նպատակներով,

5) տեղեկատվական-հաղորդակցական տեխնոլոգիաների օգտագործումը՝ Կողմերի պետությունների ներքին գործերին միջամտելու, հասարակական կարգի խախտման, ազգամիջյան, միջռասայական և միջկրոնական թշնամանք հրահրելու, ատելություն և խտրականություն ծնող, բռնության ու անկայունության դրդող ռասիստական և այլատյաց գաղափարներ ու տեսություններ քարոզելու, ինչպես նաև ներքաղաքական և սոցիալ-տնտեսական իրավիճակի ապակայունացման, պետության կառավարումը խաթարելու համար,

6) տեղեկատվական-հաղորդակցական տեխնոլոգիաների օգտագործումը՝ Կողմերի պետությունների հասարակական-քաղաքական և սոցիալ-տնտեսական համակարգերին, հոգևոր, բարոյական և մշակութային միջավայրերին վնասող տեղեկատվության տարածման համար:

Հոդված 2

Համագործակցության ընդհանուր սկզբունքները

1. Կողմերը սույն Համաձայնագրի շրջանակներում տեղեկատվական անվտանգության ապահովման ոլորտում համագործակցությունն իրականացնում են այնպես, որ նշված համագործակցությունը նպաստի սոցիալական և տնտեսական զարգացմանը, համատեղելի լինի միջազգային խաղաղության, անվտանգության ու կայունության պահպանման խնդիրների հետ և համապատասխանի միջազգային իրավունքի համընդհանուր ճանաչում ունեցող սկզբունքներին ու նորմերին, ինչպես նաև երկկողմ համագործակցության և Կողմերի պետությունների տեղեկատվական ռեսուրսներին չմիջամտելու սկզբունքներին:

2. Կողմերի գործունեությունը սույն Համաձայնագրի շրջանակներում իրականացվում է Կողմերի պետությունների ազգային օրենսդրություններին համապատասխան:

3. Յուրաքանչյուր Կողմ ունի իր պետության տեղեկատվական ռեսուրսները ոչ օրինաչափ օգտագործումից և չարտոնված միջամտությունից, այդ թվում՝ դրանց վրա համակարգչային հարձակումներից պաշտպանելու հավասար իրավունքներ: Յուրաքանչյուր Կողմ չի իրականացնում մյուս Կողմի նկատմամբ նման գործողություններ և աջակցություն է ցուցաբերում մյուս Կողմին նշված իրավունքների իրականացման գործում:

4. Կողմերը ջանքեր են գործադրում, որ Կողմերի պետությունների տեղեկատվական ենթակառուցվածքը և ռեսուրսները որևէ երրորդ կողմ չօգտագործի Կողմերի պետություններին վնաս հասցնելու համար:

Հոդված 3

Համագործակցության հիմնական ուղղությունները

1. Սույն Համաձայնագրի շրջանակներում Կողմերի պետությունների իրավասու մարմինները, որոնք սահմանվում են սույն Համաձայնագրի 5-րդ հոդվածին համապատասխան, տեղեկատվական անվտանգության ապահովման բնագավառում համագործակցություն են իրականացնում հետևյալ հիմնական ուղղություններով.

1) սույն Համաձայնագրի 1-ին հոդվածում նշված տեղեկատվական անվտանգության ապահովման ոլորտի սպառնալիքներին հակազդման համակարգում,

2) իրավապահ ոլորտում տեղեկատվության փոխանակում՝ ահաբեկչական և այլ հանցավոր նպատակներով տեղեկատվական-հաղորդակցական տեխնոլոգիաների օգտագործման հետ կապված իրավախախտումները բացահայտելու, կանխարգելելու, կանխելու և քննելու նպատակով,

3) տեղեկատվական անվտանգության ապահովմանը նպաստող վստահության անհրաժեշտ միջոցառումների համաձայնեցում և իրականացում,

4) Կողմերի պետությունների իրավասու մարմինների միջև տեղեկատվական անվտանգության ապահովման հարցերով տեղեկատվության փոխանակում, ներառյալ համակարգչային միջադեպերի արձագանքման ոլորտում համագործակցությունը,

5) տեղեկատվական անվտանգության ապահովման հարցերի վերաբերյալ Կողմերի պետությունների օրենսդրության մասով տեղեկատվության փոխանակում,

6) տեղեկատվական անվտանգության ապահովման բնագավառում Կողմերի պետությունների համագործակցության երկկողմ նորմատիվ իրավական բազայի և գործնական մեխանիզմների կատարելագործում,

7) ազգային և միջազգային տեղեկատվական անվտանգության ապահովման նպատակով մասնակցություն միջազգային իրավունքի մշակմանն ու առաջմղմանը,

8) միջազգային կազմակերպությունների և համաժողովների շրջանակներում (ներառյալ Միավորված ազգերի կազմակերպությունը, Էլեկտրակապի միջազգային միությունը, Եվրոպայում անվտանգության և համագործակցության կազմակերպությունը, Հավաքական անվտանգության պայմանագրի կազմակերպությունը, Անկախ Պետությունների Համագործակցությունը և այլն) միջազգային տեղեկատվական անվտանգության ապահովման խնդիրների լուծման գործում Կողմերի պետությունների փոխգործակցության և գործունեության համակարգում,

9) տեղեկատվական անվտանգության ոլորտում Կողմերի պետությունների լիազորված ներկայացուցիչների և փորձագետների աշխատանքային հանդիպումների, գիտաժողովների, սեմինարների և այլ համաժողովների անցկացում,

10) փոխգործակցություն տեղեկատվական անվտանգության ոլորտում կադրերի պատրաստման, ստաժավորումների, մասնագետների փոխանակման ոլոտում,

11) տեղեկատվական անվտանգության բնագավառում օրենսդրության կատարելագործման հարցերով փորձի փոխանակում,

12) աջակցություն տեղեկատվական անվտանգության ապահովման հարցերով գիտահետազոտական գործունեության իրականացմանը:

2. Կողմերը կամ Կողմերի պետությունների իրավասու մարմինները գրավոր պայմանավորվածությամբ կարող են որոշել համագործակցության այլ ուղղություններ:

Հոդված 4

Համակարգող մարմինները

Սույն Համաձայնագրի դրույթների արդյունավետ իրականացմանը նպաստելու և Հայաստանի Հանրապետության ու Ռուսաստանի Դաշնության միջև անմիջական փոխգործակցություն հաստատելու նպատակով սույն Համաձայնագրի շրջանակներում որպես համակարգող սահմանվել են հետևյալ մարմինները.

Հայաստանի Հանրապետության կողմից՝ Հայաստանի Հանրապետության անվտանգության խորհրդի գրասենյակը,

Ռուսաստանի Դաշնության կողմից՝ Ռուսաստանի Դաշնության անվտանգության խորհրդի գրասենյակը:

Անհրաժեշտության դեպքում Կողմերը կարող են փոխել համակարգող մարմինը՝ այդ փոփոխությունների մասին դիվանագիտական ուղիներով մյուս Կողմին անհապաղ գրավոր ծանուցելով:

Հոդված 5

Համագործակցության ձևերն ու մեխանիզմները

1. Սույն Համաձայնագրով նախատեսված համագործակցության կոնկրետ ուղղություններով գործնական փոխգործակցությունը Կողմերը կարող են իրականացնել սույն Համաձայնագրի իրագործման համար պատասխանատու՝ Կողմերի պետությունների իրավասու մարմինների գծով: Սույն Համաձայնագրի ուժի մեջ մտնելուց հետո՝ 60 օրվա ընթացքում, Կողմերը դիվանագիտական ուղիներով փոխանակում են սույն Համաձայնագրի իրագործման համար պատասխանատու՝ Կողմերի պետությունների իրավասու մարմինների մասին տվյալները:

2. Կոնկրետ ուղղություններով համագործակցության իրավական և կազմակերպչական հիմքերի ստեղծման նպատակով Կողմերի պետությունների իրավասու մարմինները կարող են կնքել համապատասխան պայմանագրեր:

3. Սույն Համաձայնագրի իրագործման ընթացքի ուսումնասիրության, տեղեկատվության փոխանակման, տեղեկատվական անվտանգության սպառնալիքների վերլուծության և համատեղ գնահատման, այդ սպառնալիքներին արձագանքելու համատեղ միջոցառումների սահմանման, համաձայնեցման և համակարգման նպատակով Կողմերը կանոնավոր կերպով անցկացնում են Կողմերի պետությունների իրավասու մարմինների ներկայացուցիչների մասնակցությամբ միջգերատեսչական խորհրդակցություններ, ինչպես նաև Կողմերի պետությունների իրավասու մարմինների խորհրդակցություններ:

Միջգերատեսչական խորհրդակցություններն անցկացվում են Կողմերի համաձայնեցմամբ, տարին առնվազն մեկ անգամ՝ հաջորդաբար Հայաստանի Հանրապետությունում և Ռուսաստանի Դաշնությունում, իսկ իրավասու մարմինների խորհրդակցությունները՝ տվյալ մարմինների համաձայնեցմամբ:

Կողմերից յուրաքանչյուրը կարող է նախաձեռնել լրացուցիչ խորհրդակցությունների անցկացում՝ առաջարկելով դրանց անցկացման ժամանակն ու վայրը, ինչպես նաև օրակարգը:

Հոդված 6

Տեղեկատվության պաշտպանությունը

Կողմերն ապահովում են սույն Համաձայնագրի շրջանակներում համագործակցության ընթացքում փոխանցվող կամ ստեղծվող տեղեկատվության պատշաճ պաշտպանությունը, որի հասանելիությունը սահմանափակված է Կողմերի պետությունների ազգային օրենսդրությանը համապատասխան:

Այդպիսի տեղեկատվության պաշտպանությունն իրականացվում է ստացող Կողմի պետության ազգային օրենսդրության և (կամ) համապատասխան նորմատիվ իրավական ակտերին համապատասխան: Այդպիսի տեղեկատվությունը չի բացահայտվում և չի փոխանցվում երրորդ անձանց և կողմերի՝ առանց այդ տեղեկատվությունը տրամադրած Կողմի գրավոր համաձայնության և պայմանների պահպանման:

Այդպիսի տեղեկատվությունը նշագրվում է Կողմերի պետությունների ազգային օրենսդրության և միջազգային պայմանագրերին համապատասխան, իսկ Կողմերի միջև դրա փոխանցման փաստերն արձանագրվում են փաստաթղթերով:

Անձնական տվյալներ պարունակող տեղեկատվության փոխանցումը սույն Համաձայնագրի շրջանակներում իրականացվում է Կողմերի պետությունների ազգային օրենսդրության համապատասխան: Ընդ որում՝ ստացված անձնական տվյալները չեն կարող փոխանցվել երրորդ անձանց և կողմերին կամ հրապարակվել՝ առանց նշված անձնական տվյալները տրամադրած Կողմի գրավոր համաձայնության:

Հայաստանի Հանրապետության պետական ու ծառայողական գաղտնիք և (կամ) Ռուսաստանի Դաշնության պետական գաղտնիք կազմող տեղեկություններ պարունակող տեղեկատվության փոխանակման կարգը, պայմանները և պաշտպանության միջոցները սույն Համաձայնագրի իրագործման ընթացքում և դրա գործողության ավարտից հետո սահմանվում են «Հայաստանի Հանրապետության կառավարության և Ռուսաստանի Դաշնության կառավարության միջև գաղտնի տեղեկատվության փոխադարձ պաշտպանության մասին» 2002թ. նոյեմբերի 5-ի համաձայնագրով:

Հոդված 7

Ֆինանսավորումը

1. Կողմերն իրենք են կատարում սույն Համաձայնագրի իրականացման նպատակով համապատասխան միջոցառումներին իրենց ներկայացուցիչների և փորձագետների մասնակցության հետ կապված ծախսերը:

2. Սույն Համաձայնագրի կատարման հետ կապված այլ ծախսերի առնչությամբ Կողմերը կարող են յուրաքանչյուր առանձին դեպքում համաձայնեցնել ֆինանսավորման այլ կարգ՝ Կողմերի պետությունների ազգային օրենսդրության համապատասխան:

Հոդված 8

Վեճերի լուծումը

Վիճելի հարցերը, որոնք կարող են ծագել սույն Համաձայնագրի դրույթների մեկնաբանման կամ կիրառման հետ կապված, Կողմերը կարգավորում են Կողմերի պետությունների իրավասու մարմինների խորհրդակցությունների և բանակցությունների միջոցով, անհրաժեշտության դեպքում՝ դիվանագիտական ուղիներով:

Հոդված 9

Եզրափակիչ դրույթներ

1. Սույն Համաձայնագիրը կնքվում է անժամկետ և ուժի մեջ է մտնում Համաձայնագրի ուժի մեջ մտնելու համար անհրաժեշտ ներպետական ընթացակարգերը Կողմերի կողմից կատարվելու մասին վերջին գրավոր ծանուցումը դիվանագիտական ուղիներով ստանալու օրվանից հետո՝ 30-րդ օրը:

2. Կողմերի համաձայնությամբ սույն Համաձայնագրում կարող են կատարվել սույն Համաձայնագրի անբաժանելի մաս կազմող և առանձին արձանագրություններով ձևակերպվող փոփոխություններ:

3. Սույն Համաձայնագրի գործողությունը կարող է դադարեցվել սույն Համաձայնագիրը դադարեցնելու մտադրության մասին Կողմերից մեկի գրավոր ծանուցումը դիվանագիտական ուղիներով մյուս Կողմի ստանալու օրվանից 90 օրը լրանալուց հետո:

4. Սույն Համաձայնագրի գործողության դադարեցման դեպքում Կողմերը միջոցներ են ձեռնարկում տեղեկատվության պաշտպանության մասով իրենց պարտավորություններն ամբողջությամբ կատարելու համար, ինչպես նաև ապահովում են նախապես համաձայնեցված համատեղ աշխատանքների, նախագծերի և այլ միջոցառումների կատարումը, որոնք իրականացվում են սույն Համաձայնագրի շրջանակներում և ավարտված չեն սույն Համաձայնագրի գործողության դադարեցման պահին:

Կատարված է Մոսկվա քաղաքում 2022 թվականի ապրիլի «19»-ին, երկու օրինակով, յուրաքանչյուրը՝ հայերեն և ռուսերեն, ընդ որում՝ երկու տեքստերն էլ հավասարազոր են:

**Համաձայնագիրն ուժի մեջ է մտել 2023թ. մայիսի 5-ին**