**ՀԱՄԱՁԱՅՆԱԳԻՐ**

**Հանրային առողջապահության ոլորտում սանիտարահամաճարակաբանական բնույթի արտակարգ իրավիճակների կանխարգելման եւ արձագանքման նպատակով Անկախ Պետությունների Համագործակցության մասնակից պետությունների համագործակցության մասին**

Անկախ Պետությունների Համագործակցության մասնակից պետությունների կառավարությունները, այսուհետ՝ Կողմեր,

հաշվի առնելով «Արտակարգ իրավիճակների կանխման եւ վերացման բնագավառում Անկախ Պետությունների Համագործակցության մասնակից պետությունների համագործակցության մասին» 2015 թվականի հոկտեմբերի 16-ի համաձայնագրի դրույթները,

գործելով Անկախ Պետությունների Համագործակցության մասնակից պետությունների տարածքներում Առողջապահության համաշխարհային կազմակերպության` Միջազգային բժշկասանիտարական կանոնների (2005 թ.) ներդրման եւ հանրային առողջապահության ոլորտում սանիտարահամաճարակաբանական բնույթի այն արտակարգ իրավիճակների կանխարգելմանն ու վերացմանն ուղղված միջոցառումների իրականացման ժամանակ վարակիչ հիվանդությունների դեմ պայքարի ռազմավարության իրագործման շրջանակներում, որոնք պայմանավորված են վտանգավոր վարակիչ հիվանդությունների կամ զանգվածային ոչ վարակիչ հիվանդությունների (թունավորումների) դրսեւորումներով կամ կենսաահաբեկչական ակտերի կատարման սպառնալիքների, ինչպես նաեւ հանրային առողջապահության ոլորտում միջազգային նշանակության այլ իրադարձությունների իրականացմամբ,

ղեկավարվելով հանրային առողջապահության ոլորտում համագործակցությունը շարունակելու եւ ընդլայնելու ցանկությամբ,

ընդունելով Անկախ Պետությունների Համագործակցության մասնակից պետությունների տարածքներում սանիտարահամաճարակաբանական բնույթի արտակարգ իրավիճակների կանխարգելման ու վերացման ոլորտում համագործակցության կարեւորությունը, որոնց համար պահանջվում է անցկացնել միջոցառումներ՝ ուղղված Անկախ Պետությունների Համագործակցության մասնակից պետության տարածքի սանիտարական պաշտպանությանը, այդ թվում՝ մասնագիտացված հակահամաճարակային բրիգադների օգնությամբ,

ելնելով Անկախ Պետությունների Համագործակցության մասնակից պետությունների տարածքները սանիտարահամաճարակաբանական բնույթի արտակարգ իրավիճակների առաջացումից եւ դրանց հնարավոր հետեւանքներից պաշտպանելու փոխադարձ շահերից, որոնք կապված են սահմանակից պետությունների տարածքներում արտակարգ իրավիճակի տարածման եւ Անկախ Պետությունների Համագործակցության շրջանակներում միջպետական փոխադրումների եւ առեւտրի համար սահմանափակումների ռիսկի հետ,

համաձայնեցին հետեւյալի մասին.

Հոդված 1

Սույն համաձայնագրի նպատակներով գործածվում են հետեւյալ եզրույթները՝

**Կողմերի պետություններ՝** սույն համաձայնագրի մասնակից պետություններ.

**հանրային առողջապահության ոլորտում սանիտարահամաճարակաբանական բնույթի արտակարգ իրավիճակ** (այսուհետ՝ արտակարգ իրավիճակ)՝ արտասովոր իրադարձություն, որն առաջացել է վտանգավոր վարակիչ կամ զանգվածային ոչ վարակիչ հիվանդություններից (թունավորումներից), ինչի համար պահանջվում են ազգային եւ (կամ) միջազգային մակարդակով համակարգված պատասխան միջոցներ՝ ուղղված տարածքի սանիտարական պաշտպանությանը.

**մասնագիտացված հակահամաճարակային բրիգադներ՝** Կողմերի պետությունների՝ մշտական պատրաստության եւ արտակարգ արձագանքման, ինքնավար գործարկման շարժական կազմավորումներ, որոնք օգտագործում են ժամանակակից ախտորոշիչ, տեղեկատվական տեխնոլոգիաներ եւ սարքավորումներ, ունեն որակավորված կադրային կազմ, ունակ են լուծելու արտակարգ իրավիճակների կանխարգելման եւ վերացման խնդիրներ.

**հայցող Կողմ՝** արտակարգ իրավիճակների կանխարգելման եւ (կամ) վերացման գործում իրեն օգնություն ցուցաբերելու վերաբերյալ հարցումով դիմող Կողմ.

**տրամադրող Կողմ՝** հայցող Կողմի հարցման հիման վրա օգնություն ցուցաբերող Կողմ.

**իրավասու մարմին՝** Կողմի պետության մարմին, որն ազգային օրենսդրությանը համապատասխան պատասխանատու է արտակարգ իրավիճակի գոտում հակահամաճարակային եւ կանխարգելիչ միջոցառումների անցկացման եւ սույն համաձայնագրի իրագործման համար.

**հանդերձանք՝** մասնագիտացված հակահամաճարակային բրիգադի՝ արտակարգ իրավիճակի կանխարգելման եւ վերացման համար նախատեսված գույք, նյութեր, տեխնիկական եւ տրանսպորտային միջոցներ, լաբորատոր սարքավորումներ, բրիգադի անդամների անձնական գույք, կապի միջոցներ, դեղորայք եւ այլ անհրաժեշտ գույք.

**ծախսանյութեր՝** արտակարգ իրավիճակի վերացման աշխատանքի ժամանակ ծախսվող գույք (թեստ-համակարգեր, ախտորոշիչ պատրաստուկներ, լաբորատոր պլաստիկ, անհատական պաշտպանության միջոցներ, ախտահանիչ միջոցներ, վառելիքաքսուքային նյութեր եւ այլն).

**տարանցման պետություն՝** Կողմի պետության տարածք, որով իրականացվում է մասնագիտացված հակահամաճարակային բրիգադի տեղաշարժը:

Հոդված 2

Կողմերից մեկի պետության տարածքում անդրսահմանային տարածման պոտենցիալ ունեցող արտակարգ իրավիճակի առաջացման կամ դրա առաջացման վտանգի ի հայտ գալու դեպքում տվյալ Կողմն արտակարգ իրավիճակի առաջացման փաստի մասին տեղեկացնում է մյուս Կողմերի իրավասու մարմիններին, ինչպես նաեւ Անկախ Պետությունների Համագործակցության մասնակից պետությունների՝ տվյալ ոլորտում համապատասխան բազային կազմակերպությանը:

Հրատապ տեղեկատվության փոխանցման կարգը սահմանվում է Անկախ Պետությունների Համագործակցության՝ առողջապահության ոլորտում համագործակցության հարցերով խորհրդի կողմից:

Հոդված 3

Այն դեպքում, երբ Կողմերից մեկի պետությունը, որի տարածքում առաջացել է արտակարգ իրավիճակը, օգնություն տրամադրելու հարցմամբ դիմում է մյուս Կողմի պետությանը կամ Կողմերի պետություններին, արտակարգ իրավիճակի վերացման համար կարող են ներգրավվել մյուս Կողմերի պետությունների մասնագիտացված հակահամաճարակային բրիգադները:

Մասնագիտացված հակահամաճարակային բրիգադները ներգրավվում են այնպիսի արտակարգ իրավիճակներում՝

որոնք չեն կարող վերացվել Անկախ Պետությունների Համագործակցության մեկ մասնակից պետության ուժերով եւ միջոցներով ու միայն այդ պետության խնդրանքով.

որոնք ունեն անդրսահմանային տարածում եւ պահանջում են արտակարգ իրավիճակների հետեւանքների վերացման համաձայնեցված գործողությունների իրականացում այն պետությունների հետ համաձայնեցմամբ, որոնց տարածքները տուժել են արտակարգ իրավիճակներից:

Հոդված 4

Կողմերը միմյանց օգնություն են ցուցաբերում իրենց հնարավորություններին համապատասխան եւ կամավորության հիմունքով:

Օգնության տրամադրման պայմանները, հայցվող օգնության տեսակները եւ ծավալները, մասնագիտացված հակահամաճարակային բրիգադների կազմակերպչական կառուցվածքը եւ անձնակազմի թիվը, ինչպես նաեւ տեխնիկական միջոցների՝ ըստ տեսակների կազմալրումը յուրաքանչյուր կոնկրետ դեպքում որոշվում են հայցող եւ տրամադրող Կողմերի պայմանավորվածությամբ:

Կողմերից մեկի պետության մասնագիտացված հակահամաճարակային բրիգադների մասնակցությունը մեկ այլ Կողմի պետության տարածքում արտակարգ իրավիճակի վերացման գործում իրականացվում է հայցող Կողմի օրենսդրությանը, սույն համաձայնագրին համապատասխան եւ Կողմերի պետությունների միջեւ կնքվող երկկողմ միջազգային պայմանագրերի հիման վրա:

Հոդված 5

Կողմերից մեկի մասնագիտացված հակահամաճարակային բրիգադների տեղափոխումը մյուս Կողմի պետության տարածքում գտնվող արտակարգ իրավիճակի գոտի կարող է իրականացվել ավտոտրանսպորտային միջոցներով, ծովային, գետային, երկաթուղային կամ ավիացիոն տրանսպորտով:

Կողմերից մեկի պետության տարածքում արտակարգ իրավիճակի վերացման հետ կապված խնդիրների իրականացման ժամանակ մասնագիտացված հակահամաճարակային բրիգադները պարտավոր են պահպանել Անկախ Պետությունների Համագործակցության շրջանակներում կնքված միջազգային պայմանագրերը, այդ թվում՝ Անկախ Պետությունների Համագործակցության մասնակից պետությունների միջեւ կնքված երկկողմ համաձայնագրերը, հայցող Կողմի ազգային օրենսդրությունը:

Մասնագիտացված հակահամաճարակային բրիգադն արտակարգ իրավիճակի վերացման գործողությունների գոտում պարտավոր է կատարել հայցող Կողմի կառավարման մարմինների հրամաններն ու կարգադրությունները:

Հոդված 6

Հայցող Կողմը, իր պետության օրենսդրության շրջանակներում եւ երկկողմ միջազգային պայմանագրերին համապատասխան, իրականացնում է պետական սահմանով մասնագիտացված հակահամաճարակային բրիգադների առաջնահերթ բացթողման համար անհրաժեշտ միջոցառումները, ապահովում է հայցող Կողմի պետության տարածքով դեպի արտակարգ իրավիճակի գոտի տեղաշարժվելիս նրանց ուղեկցումը, ներառյալ պաշտպանությունը, ինչպես նաեւ տրամադրում է արտակարգ իրավիճակների կանխարգելման եւ (կամ) վերացման նպատակներով օգտագործվող սարքավորումների եւ գույքի՝ տրամադրող Կողմի պետության տարածք վերադարձի երաշխիքներ:

Հոդված 7

Մասնագիտացված հակահամաճարակային բրիգադների անդամները հայցող Կողմի պետության պետական սահմանը հատում են սահմանը հատելու իրավունք տվող եւ հայցող Կողմի կողմից որպես այդպիսին ճանաչվող վավերական փաստաթղթերով՝ Կողմերի կողմից համաձայնեցված՝ միջազգային հաղորդակցության համար բաց անցակետերով: Մասնագիտացված հակահամաճարակային բրիգադների ղեկավարները պետք է ունենան հայցող Կողմի՝ օգնության տրամադրման մասին խնդրանքով հրավերի պատճենը, բրիգադների անդամների ցուցակը եւ հայցող Կողմի պետության տարածքում արտակարգ իրավիճակի կանխարգելման եւ (կամ) վերացման համար մասնագիտացված հակահամաճարակային բրիգադի գործուղման մասին հրամանի պատճենը:

Հոդված 8

Կողմերի պետությունների պետական (մաքսային) սահմաններով հանդերձանքի եւ ծախսանյութերի տեղափոխումը, այդ թվում՝ Կողմերի պետությունների տարածքով տարանցիկ տեղափոխումն իրականացվում են հայցող Կողմի (տարանցման պետության) կողմից համաձայնեցված անցակետերով առաջնահերթության (գերակայության) կարգով՝ մաքսային ձեւակերպում (մաքսային գործառնություններ կատարող) եւ մաքսային հսկողություն իրականացնող մաքսային մարմին հանդերձանքի եւ ծախսանյութերի՝ տրամադրող Կողմի պետության իրավասու մարմնի կողմից վավերացված ցանկը ներկայացնելով, այն հաստատմամբ, որ նշված հանդերձանքն ու ծախսանյութերը տեղափոխվում են արտակարգ իրավիճակների կանխարգելման եւ (կամ) վերացման ու մասնագիտացված հակահամաճարակային բրիգադների կենսագործունեության ապահովման նպատակով:

Կողմերի պետությունների պետական (մաքսային) սահմաններով տեղափոխվող, այդ թվում՝ Կողմերի պետությունների տարածքներով տարանցիկ տեղափոխվող հանդերձանքը եւ ծախսանյութերն ազատվում են մաքսատուրքերի, մաքսային վճարների եւ հարկերի վճարումից՝ Կողմերի պետությունների օրենսդրությանը եւ այն միջազգային պայմանագրերին համապատասխան, որոնց մասնակիցներն են Կողմերի պետությունները:

Հայցող Կողմի պետության (տարանցման պետության) մաքսային մարմինները հայցող Կողմի պետության (տարանցման պետության) մաքսային սահմաններով ներմուծվող (արտահանվող) հանդերձանքի եւ ծախսանյութերի նկատմամբ առաջնահերթության կարգով իրականացնում են մաքսային ձեւակերպում (կատարում են մաքսային գործառնություններ) եւ մաքսային հսկողություն՝ Կողմերի պետությունների օրենսդրությանը եւ այն միջազգային պայմանագրերին համապատասխան, որոնց մասնակիցներն են Կողմերի պետությունները:

Մասնագիտացված հակահամաճարակային բրիգադների անդամները կարող են ներմուծել եւ տարանցման պետությունների տարածքներով տարանցիկ տեղափոխել անձնական օգտագործման ապրանքներ՝ Կողմերի պետությունների օրենսդրությանը համապատասխան:

Հոդված 9

Կողմերը, իրենց օրենսդրությանը համապատասխան, նպաստում են արտակարգ իրավիճակների կանխարգելման եւ վերացման նպատակով հայցող Կողմի պետության տարածք ուղեւորվող՝ տրամադրող Կողմի մասնագիտացված հակահամաճարակային բրիգադների, հանդերձանքի եւ ծախսանյութերի՝ իրենց տարածքներով անարգել տարանցմանը:

Հոդված 10

Արտակարգ իրավիճակի վերացման գործողությունների իրականացման գոտում մասնագիտացված հակահամաճարակային բրիգադների ընդհանուր ղեկավարումն իրականացվում է այն Կողմի պետության կողմից նշանակված իրավասու մարմնի կողմից, որի տարածքում առաջացել է արտակարգ իրավիճակը:

Մասնագիտացված հակահամաճարակային բրիգադների կիրառումը, ոչ ըստ ուղղակի նշանակության, չի թույլատրվում:

Հոդված 11

Մասնագիտացված հակահամաճարակային բրիգադները փոխգործակցում են արտակարգ իրավիճակի վերացման հարցերով կառավարման մարմնի հետ, արտակարգ իրավիճակի գոտում հակահամաճարակային եւ կանխարգելիչ միջոցառումների անցկացման, շտաբների նիստերին մասնակցության եւ օպերատիվ տեղեկատվության փոխանակման, ծախսանյութերի եւ սննդամթերքի պաշարների համալրման հարցում աջակցության ցուցաբերման, դրանց տեղաբաշխման վայրի պահպանության ապահովման հետ կապված հարցերով իրավասու մարմնի հետ։

Հոդված 12

Մասնագիտացված հակահամաճարակային բրիգադների անդամների աշխատանքի վարձատրության, բրիգադների անձնակազմի եւ գույքի ապահովագրության հատուցման ծախսերը, ինչպես նաեւ մասնագիտացված հակահամաճարակային բրիգադների՝ դեպի արտակարգ իրավիճակի գոտի եւ հակառակ ուղղությամբ փոխադրման ծախսերը կրում է տրամադրող Կողմը:

Հայցող Կողմը կրում է մասնագիտացված հակահամաճարակային բրիգադների անդամներին բժշկական օգնություն տրամադրելու ծախսերը, այդ թվում՝ նրանց հիվանդության, վնասվածքի կամ մահվան հետ կապված տրանսպորտային ծախսերը՝ արտակարգ իրավիճակների կանխարգելման եւ (կամ) վերացման հարցերով օգնություն ցուցաբերելու նպատակով ուղեւորվելու կամ վերադառնալու ճանապարհին առաջադրանքներ կատարելիս:

Հոդված 13

Արտակարգ իրավիճակի գոտում աշխատելիս մասնագիտացված հակահամաճարակային բրիգադների ապահովման եւ ծախսանյութերի ու սննդամթերքի պաշարների համալրման, տեղաբաշխման վայրի պահպանության հարցերը լուծվում են հայցող եւ տրամադրող Կողմերի պետությունների միջեւ միջազգային պայմանագրերի հիման վրա, ինչպես նաեւ դրանց օրենսդրությանը համապատասխան:

Հոդված 14

Անկախ Պետությունների Համագործակցության մասնակից պետությունների տարածքներում մասնագիտացված հակահամաճարակային բրիգադների գործունեության ժամանակ նրանց աշխատանքի հիմնական ուղղություններն են՝

կլինիկական նյութի մեջ եւ շրջակա միջավայրի օբյեկտներում վարակիչ հիվանդությունների հարուցիչների հայտնաբերումը (ցուցանշումը եւ նույնականացումը), շրջակա միջավայրի, սննդամթերքի եւ սննդային հումքի սանիտարամանրէաբանական հսկողությունը.

մասնակցությունը վտանգավոր վարակիչ հիվանդությունների համաճարակային օջախների տեղափակմանն ու վերացմանն ուղղված հակահամաճարակային միջոցառումների անցկացմանը.

խորհրդատվական-մեթոդական եւ գործնական օգնության տրամադրումը սանիտարահամաճարակաբանական պրոֆիլի տարածքային մարմիններին եւ հաստատություններին, հայցող Կողմի պետության բժշկական կազմակերպութուններին:

Հոդված 15

Անկախ Պետությունների Համագործակցության մասնակից պետությունների տարածքներում մասնագիտացված հակահամաճարակային բրիգադների՝ համաճարակաբանական աշխատանքի տեխնոլոգիային, լոբորատոր ախտորոշմանը, հակահամաճարակային միջոցառումների անցկացմանը վերաբերող գործունեությունն իրականացվում է հայցող եւ տրամադրող Կողմերի պետությունների միջեւ միջազգային պայմանագրերի հիման վրա, ինչպես նաեւ նրանց օրենսդրությանը համապատասխան:

Հոդված 16

Բնակչության սանիտարահամաճարակաբանական բարեկեցության ապահովման, արտակարգ իրավիճակների կանխարգելման եւ (կամ) վերացման բնագավառում կանոնավոր համագործակցության զարգացման նպատակով Կողմերը՝

փոխանակում են նորմատիվ իրավական եւ այլ փաստաթղթեր, որոնցով կանոնակարգվում է արտակարգ իրավիճակների պայմաններում բնակչության սանիտարահամաճարակաբանական բարեկեցության ապահովման մասով միջոցառումների անցկացումը.

իրականացնում են մասնագիտացված հակահամաճարակային բրիգադների մասնագետների համատեղ պատրաստման, վարժանքների անցկացման հարցերով համագործակցություն.

փոխանակում են արտակարգ իրավիճակների պայմաններում բնակչության սանիտարահամաճարակաբանական բարեկեցության ապահովման բնագավառում գիտահետազոտական աշխատանքների վերաբերյալ տեղեկատվություն:

Հոդված 17

Կողմերի համաձայնությամբ սույն համաձայնագրում կարող են կատարվել դրա անբաժանելի մաս կազմող փոփոխություններ, որոնք ձեւակերպվում են համապատասխան արձանագրությամբ։

Հոդված 18

Սույն համաձայնագրի կիրառման եւ (կամ) մեկնաբանման ժամանակ Կողմերի միջեւ ծագող վիճելի հարցերը եւ տարաձայնությունները կարգավորվում են շահագրգիռ Կողմերի միջեւ խորհրդակցությունների եւ բանակցությունների միջոցով։

Հոդված 19

Սույն համաձայնագիրն ուժի մեջ է մտնում այն ուժի մեջ մտնելու համար անհրաժեշտ ներպետական ընթացակարգերն այն ստորագրած Կողմերի կողմից կատարվելու մասին երրորդ ծանուցումն ավանդապահի կողմից ստանալու ամսաթվից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն համաձայնագիրն ուժի մեջ է մտնում համապատասխան փաստաթղթերն ավանդապահի կողմից ստանալու ամսաթվից 30 օրը լրանալուց հետո։

Հոդված 20

Սույն համաձայնագիրն ուժի մեջ մտնելուց հետո բաց է Անկախ Պետությունների Համագործակցության ցանկացած մասնակից պետության միանալու համար՝ միանալու մասին փաստաթուղթն ավանդապահին փոխանցելու միջոցով։

Միացող պետության համար սույն համաձայնագիրն ուժի մեջ է մտնում միանալու մասին փաստաթուղթն ավանդապահի կողմից ստանալու ամսաթվից 30 օրը լրանալուց հետո։

Հոդված 21

Սույն համաձայնագիրը կնքվում է անորոշ ժամկետով։ Կողմերից յուրաքանչյուրն իրավասու է դուրս գալ սույն համաձայնագրից՝ ոչ ուշ, քան դուրս գալուց վեց ամիս առաջ իր այդ մտադրության մասին գրավոր ծանուցում ուղարկելով ավանդապահին եւ կարգավորելով սույն համաձայնագրի գործողության ընթացքում ծագած պարտավորությունները։

Կատարված է Աստանա քաղաքում 2022 թվականի հոկտեմբերի 28-ին, մեկ բնօրինակից՝ ռուսերենով։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն համաձայնագիրն ստորագրած յուրաքանչյուր պետություն կուղարկի դրա հաստատված պատճենը։

|  |  |  |
| --- | --- | --- |
| **Ադրբեջանի Հանրապետության կառավարության կողմից՝** |  | **Ռուսաստանի Դաշնության կառավարության կողմից`** |
| ***[ստորագրություն]* (*վերապահումով)*** |  | ***[ստորագրություն]*** |
| **Հայաստանի Հանրապետության կառավարության կողմից՝** |  | **Տաջիկստանի Հանրապետության կառավարության կողմից՝** |
| ***[ստորագրություն] (hատուկ կարծիքով)*** |  | ***[ստորագրություն]*** |
| **Բելառուսի Հանրապետության կառավարության կողմից՝** |  | **Թուրքմենստանի կառավարության կողմից՝** |
| ***[ստորագրություն]*** |  | **\_\_\_\_\_\_\_** |
| **Ղազախստանի Հանրապետության կառավարության կողմից`** |  | **Ուզբեկստանի Հանրապետության կառավարության կողմից՝** |
| ***[ստորագրություն]*** |  | ***[ստորագրություն]*** |
| **Ղրղզստանի Հանրապետության կառավարության կողմից՝** |  | **Ուկրաինայի կառավարության կողմից՝** |
| ***[ստորագրություն]*** |  |  |
| **Մոլդովայի Հանրապետության կառավարության կողմից՝** |  |  |
|  |  |  |

ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ ՎԵՐԱՊԱՀՈՒՄԸ

«Հանրային առողջապահության ոլորտում սանիտարահամաճարակաբանական բնույթի արտակարգ իրավիճակների կանխարգելման եւ արձագանքման նպատակով Անկախ Պետությունների Համագործակցության մասնակից պետությունների համագործակցության մասին» 2022 թվականի հոկտեմբերի 28-ի համաձայնագրի մասով

Ադրբեջանի Հանրապետությունն իրեն չի համարում կաշկանդված «Արտակարգ իրավիճակների կանխման եւ վերացման բնագավառում Անկախ Պետությունների Համագործակցության մասնակից պետությունների համագործակցության մասին» 2015 թվականի հոկտեմբերի 16-ի համաձայնագրի դրույթներով, քանի որ դրա մասնակիցը չէ։

Սույն համաձայնագրի դրույթները Ադրբեջանի Հանրապետության կողմից չեն կիրառվելու Հայաստանի Հանրապետության նկատմամբ՝ մինչեւ հակամարտության հետեւանքների ամբողջական վերացումը եւ Հայաստանի Հանրապետության ու Ադրբեջանի Հանրապետության միջեւ հարաբերությունների նորմալացումը։

|  |  |  |
| --- | --- | --- |
| Ադրբեջանի Հանրապետության վարչապետ՝ | *[ստորագրություն]* | Ալի Ասադով |

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՏՈՒԿ ԿԱՐԾԻՔԸ**

**«Հանրային առողջապահության ոլորտում սանիտարահամաճարակաբանական բնույթի արտակարգ իրավիճակների կանխարգելման եւ արձագանքման նպատակով Անկախ Պետությունների Համագործակցության մասնակից պետությունների համագործակցության մասին» համաձայնագրի վերաբերյալ**

Ադրբեջանի Հանրապետության կողմից «Հանրային առողջապահության ոլորտում սանիտարահամաճարակաբանական բնույթի արտակարգ իրավիճակների կանխարգելման եւ արձագանքման նպատակով Անկախ Պետությունների Համագործակցության մասնակից պետությունների համագործակցության մասին» համաձայնագրի վերաբերյալ հատուկ կարծիք ներկայացնելու կապակցությամբ՝ հայկական կողմը անհրաժեշտ է համարում նշել հետեւյալը.

Սույն փաստաթղթի դրույթները Հայաստանի Հանրապետության կողմից Ադրբեջանի Հանրապետության նկատմամբ կիրառվելու են Հայաստանի Հանրապետության, Ռուսաստանի Դաշնության եւ Ադրբեջանի Հանրապետության առաջնորդների 2020 թվականի նոյեմբերի 9-ի, 2021 թվականի հունվարի 11-ի եւ նոյեմբերի 26-ի եռակողմ հայտարարությունների շրջանակներում ամրագրված բոլոր պայմանավորվածությունների իրականացման, ինչպես նաեւ Ադրբեջանի Հանրապետության կողմից Հայաստանի Հանրապետության օկուպացված տարածքների ամբողջական ազատման, ագրեսիայի հետեւանքների վերացման եւ Լեռնային Ղարաբաղի հակամարտության քաղաքական-դիվանագիտական կարգավորման արդյունքներով՝ միջազգային իրավունքի նորմերին եւ սկզբունքներին համապատասխան՝ ՄԱԿ-ի կանոնադրության մեջ ամրագրված նպատակների իրագործման շահերից ելնելով։

|  |  |  |
| --- | --- | --- |
| Հայաստանի Հանրապետության փոխվարչապետ՝ | *[ստորագրություն]* | Մ.Հ․ԳՐԻԳՈՐՅԱՆ |

**Համաձայնագիրը Հայաստանի Հանրապետության համար ուժի մեջ է մտել 2023թ. հունիսի 24-ին**