**ԱՐՁԱՆԱԳՐՈՒԹՅՈՒՆ**

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին

**Պաշտոնապես**

**հաստատված**

**տեքստ**

**ԱՐՁԱՆԱԳՐՈՒԹՅՈՒՆ**

**«Անկախ Պետությունների Համագործակցությունում ապրանքների ծագման** երկրի որոշման **կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին**

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-իհամաձայնագրի (այսուհետ՝ Համաձայնագիր) մասնակից պետությունների կառավարությունները, այսուհետ՝ Կողմեր,

**համաձայնեցին հետեւյալի մասին.**

**Հոդված 1**

Համաձայնագրի անբաժանելի մաս կազմող՝ ապրանքների ծագման երկրի որոշման կանոնների (այսուհետ՝ Կանոններ) մեջ կատարել հետեւյալ փոփոխությունները.

1. Կանոնների 1-ին բաժինը լրացնել հետեւյալ եզրույթներով.

**«*ապրանքի ծագման փաստաթուղթ***՝ ապրանքի ծագման հավաստագիր կամ ապրանքի ծագման հայտարարագիր.

***ստուգող (վերիֆիկացնող) մարմին***՝ պետական մարմին, որը Համաձայնագրի մասնակից պետության կողմից լիազորված է ապրանքի ծագման վերաբերյալ փաստաթղթերի տրման հիմնավորվածության, դրանցում պարունակվող տեղեկությունների հավաստիության նկատմամբ հսկողություն իրականացնելու, ինչպես նաեւ սույն կանոններով նախատեսված՝ ապրանքների ծագման երկիրը որոշելու չափորոշիչների՝ արտադրողների կողմից կատարվելու մասով ստուգումներ իրականացնելու համար»։

2. Կանոնների 5.1 կետը շարադրել հետեւյալ խմբագրությամբ.

«5.1. Համաձայնագրի մասնակից պետությունների մաքսային տարածքներում ապրանքի նկատմամբ ազատ առեւտրի ռեժիմը կիրառվում է, եթե՝

ա) Համաձայնագրի մեկ մասնակից պետության ռեզիդենտի եւ Համաձայնագրի մյուս մասնակից պետության ռեզիդենտի միջեւ պայմանագրի/կոնտրակտի հիման վրա Համաձայնագրի մեկ մասնակից պետության մաքսային տարածքից ապրանքն արտահանվում եւ ներմուծվում է Համաձայնագրի մյուս մասնակից պետության մաքսային տարածք։ Սույն կանոնների 8.5 եւ 8.6 կետերում նշված դեպքերում այդ պայմանագիրը կարող է կնքվել ապրանքի արտահանումից հետո.

բ) սեփականության իրավունքը, արտաքին առեւտրային պայմանագրին (գործարքին) համապատասխան, ինչպես նաեւ Համաձայնագրի մասնակից պետությունների ազգային օրենսդրությամբ նախատեսված այլ դեպքերում պատկանում է Համաձայնագրի մասնակից պետության ռեզիդենտ հանդիսացող անձին.

գ) Համաձայնագրի մասնակից պետության ռեզիդենտ հանդիսացող ֆիզիկական անձի կողմից ապրանքն արտահանվում է Համաձայնագրի մեկ մասնակից պետության մաքսային տարածքից Համաձայնագրի մյուս մասնակից պետության մաքսային տարածք.[[1]](#footnote-1)\*

[[2]](#footnote-2)դ) ապրանքը չի լքում Համաձայնագրի մասնակից պետությունների տարածքները՝ բացառությամբ այն դեպքերի, երբ ապրանքը գտնվում կամ տեղափոխվում է երրորդ երկրների տարածքներով այն երկրների մաքսային մարմինների կողմից փաստաթղթային կարգով հաստատված մաքսային հսկողության տակ, որոնց տարածքներով իրականացվում է ապրանքի առաքումը։ Ընդ որում, ապրանքը պետք է գտնվի անփոփոխ վիճակում, եւ դրա մասով որեւէ գործողություն չպետք է կատարվի՝ բացառությամբ ապրանքի պահպանվածության եւ փոխաբեռնման ապահովմանն ուղղված գործողությունների.

ե) ապրանքը համապատասխանում է սույն կանոններով սահմանված՝ ապրանքների ծագման երկիրը որոշելու չափորոշիչներին.[[3]](#footnote-3)\*\*

[[4]](#footnote-4)զ) ապրանքի համար տրվել է ապրանքի ծագման փաստաթուղթ՝ սույն կանոնների 6.1 կամ 6.2 կետին համապատասխան»։

3. Կանոնների 5.2 կետը հանել։

4. Կանոնների 5.3 եւ 5.4 կետերը համարել համապատասխանաբար 5.2 եւ 5.3 կետեր։

5. Կանոնների 6.2 կետը շարադրել հետեւյալ խմբագրությամբ.

«6.2. Ազատ առեւտրի ռեժիմ տրամադրելու նպատակով՝ որպես ներմուծվող ապրանքի ծագման երկիրը հաստատող փաստաթուղթ կարող է ներկայացվել ապրանքի ծագման հայտարարագիրը, եթե Համաձայնագրի մասնակից պետությունից ծագում ունեցող եւ ապրանքների մեկ խմբաքանակում հայտարարագրվող այդպիսի ապրանքների ընդհանուր արժեքը չի գերազանցում 5000 (հինգ հազար) ԱՄՆ դոլարին համարժեք գումարը։

Այն դեպքում, երբ ապրանքների ընդհանուր արժեքը հայտարարագրված է ԱՄՆ դոլարից տարբեր այլ արժույթով, արժույթի գումարը ԱՄՆ դոլարի վերահաշվարկելու համար կիրառվում է ներմուծման երկրի մաքսային մարմնի կողմից իր ազգային օրենսդրությանը համապատասխան մաքսային հայտարարագիրը գրանցելու օրվա դրությամբ գործող փոխարժեքը։

Այն դեպքում, երբ որպես ապրանքի ծագման երկիրը հաստատող փաստաթուղթ ներկայացվել է ապրանքի ծագման հայտարարագիրը, եւ այդ հայտարարագրի մեջ հայտնաբերվել են այնպիսի հատկանիշներ, որոնք վկայում են այն մասին, որ ապրանքների ծագման երկրի վերաբերյալ հայտագրված տեղեկությունները հավաստի չեն, ներմուծման երկրի մաքսային մարմնի հիմնավորված պահանջով ներկայացվում է CT-1 ձեւի հավաստագիրը։

Այն դեպքերը, երբ ապրանքի ծագման փաստաթղթեր ներկայացնելը պարտադիր չէ, սահմանվում են Համաձայնագրի մասնակից պետությունների ազգային օրենսդրությանը համապատասխան։

Ապրանքի ծագման հայտարարագրի պատճենը, ինչպես նաեւ դրա հետ կապված՝ ապրանքների ծագումը հաստատող ցանկացած փաստաթուղթ պահվում են արտահանողի մոտ՝ ապրանքի ծագման հայտարարագիրը կազմելու օրվանից սկսած 3 տարուց ոչ պակաս»։

6. Կանոնների 8.1 կետը շարադրել հետեւյալ խմբագրությամբ.

«8.1. CT-1 ձեւի հավաստագիրը կարող է տրվել ապրանքի արտահանումից հետո՝ հայտատուի (հայտարարատուի) գրավոր դիմումի հիման վրա։ Այդ դեպքում հայտատուն (հայտարարատուն) լրացուցիչ լիազորված մարմին է ներկայացնում ապրանքաուղեկից փաստաթուղթ՝ ապրանքի փաստացի արտահանումը հաստատող մաքսատան նշմամբ[[5]](#footnote-5)։ Էլեկտրոնային հայտարարագրման դեպքում կարող է ներկայացվել մաքսային մարմնի էլեկտրոնային ծանուցում՝ սահմանը հատելու մասին։ Այն դեպքում, երբ Համաձայնագրի մասնակից պետությունից ապրանքի արտահանման ժամանակ մաքսային հայտարարագրում չի կիրառվում, մաքսային մարմին ներկայացվում են Համաձայնագրի այդ մասնակից պետության տարածքից ապրանքի բեռնառաքման մասին վկայող փաստաթղթերը։

Վերը նշված դեպքերում СТ-1 ձեւի հավաստագրի 5-րդ վանդակում նշվում է՝ «Տրված է հետագայում»։

**Հոդված 2**

Սույն արձանագրությունը ժամանակավորապես կիրառվում է ստորագրման օրվանից 60 օրը լրանալուց հետո եւ ուժի մեջ է մտնում այն ստորագրած Կողմերի կողմից համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին երրորդ ծանուցումն ավանդապահի կողմից ստանալու օրվանից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն արձանագրությունն ուժի մեջ է մտնում համապատասխան փաստաթղթերն ավանդապահի կողմից ստանալու օրվանից 30 օրը լրանալուց հետո։

Կատարված է Աշխաբադ քաղաքում 2014 թվականի նոյեմբերի 21-ին, մեկ բնօրինակից՝ ռուսերեն։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն արձանագրությունը ստորագրած յուրաքանչյուր պետություն կուղարկի դրա հաստատված պատճենը։

|  |  |  |
| --- | --- | --- |
| Ադրբեջանի Հանրապետության կառավարության կողմից՝  (վերապահումով) *ստորագրություն* | Ռուսաստանի Դաշնության կառավարության կողմից`  *ստորագրություն* | |
| Հայաստանի Հանրապետության կառավարության կողմից՝  *(վերապահումով) ստորագրություն* | Տաջիկստանի Հանրապետության կառավարության կողմից՝  *ստորագրություն* | |
| Բելառուսի Հանրապետության  կառավարության կողմից՝ *ստորագրություն* | Թուրքմենստանի կառավարության կողմից՝ | |
| Ղազախստանի Հանրապետության կառավարության կողմից՝  *(վերապահումով) ստորագրություն* | Ուզբեկստանի Հանրապետության կառավարության կողմից՝ | |
| Ղրղզստանի Հանրապետության կառավարության կողմից՝ *ստորագրություն* | Ուկրաինայի կառավարության կողմից՝ |
| Մոլդովայի Հանրապետության  կառավարության կողմից՝ *ստորագրություն* |  |

**ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ**

**ՎԵՐԱՊԱՀՈՒՄ**

**«Անկախ Պետությունների Համագործակցությունում ապրանքների ծագման** երկրի որոշման **կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին»   
2014 թվականի նոյեմբերի 21-ի արձանագրության առնչությամբ**

1. Ապրանքների ծագման երկիրը որոշելու կանոնների ոչ մի դրույթ Անկախ Պետությունների Համագործակցությունում չի գործելու՝ Ադրբեջանի Հանրապետության օկուպացված տարածքներում (Լեռնային Ղարաբաղի շրջան եւ դրան հարող շրջաններ) արտադրված ապրանքների՝ «Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրի մասնակից պետությունների շուկաներում հասանելիության եւ Ադրբեջանի Հանրապետության օկուպացված տարածքներում տնտեսական գործունեության ցանկացած տեսակի մասով։

2. Բացառությամբ՝

1-ին հոդվածի 1-ին կետի երկրորդ պարբերությունում «կամ ապրանքի ծագման հայտարարագիրը» արտահայտության.

1-ին հոդվածի 1-ին կետի երրորդ պարբերության.

1-ին հոդվածի 5-րդ կետի.

2-րդ հոդվածում «ժամանակավորապես կիրառվում է ստորագրման օրվանից 60 օրը լրանալուց հետո» արտահայտության։

|  |  |  |
| --- | --- | --- |
| Ադրբեջանի Հանրապետության  առաջին փոխվարչապետ՝ | *ստորագրություն* | Յաղուբ Էյուբով |

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԵՐԱՊԱՀՈՒՄ

«Անկախ Պետությունների Համագործակցությունում ապրանքների ծագման **երկրի որոշման** կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» **2014 թվականի նոյեմբերի 21-ի արձանագրության առնչությամբ**

Հայաստանի Հանրապետությունը ««Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» 2014 թվականի նոյեմբերի 21-ի արձանագրությունը կկիրառի մինչեւ այն ուժի մեջ մտնելը, սույն արձանագրության 2-րդ հոդվածին համապատասխան, համապատասխան ներպետական ընթացակարգերն իր կողմից կատարելու մասին ծանուցման օրվանից։

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» 2014 թվականի նոյեմբերի 21-ի արձանագրությանը ներկայացված վերապահմամբ Ադրբեջանական կողմը փորձում է աղավաղել Լեռնային Ղարաբաղի հակամարտության էությունը, ինչն Ադրբեջանի Հանրապետության կողմից Լեռնային Ղարաբաղի ժողովրդի նկատմամբ էթնիկ զտումների քաղաքականություն իրականացնելու եւ ինքնորոշված Լեռնային Ղարաբաղի Հանրապետության (Արցախի Հանրապետության) դեմ ռազմական ագրեսիա սանձազերծելու արդյունք է։

|  |  |  |
| --- | --- | --- |
| Հայաստանի Հանրապետության վարչապետ՝ | *ստորագրություն* | ՀՈՎԻԿ ԱԲՐԱՀԱՄՅԱՆ |

ՂԱԶԱԽՍՏԱՆԻ ՀԱՆՐԱՊԵՏՈՒԹՅԱՆ

ՎԵՐԱՊԱՀՈՒՄ

«Անկախ Պետությունների Համագործակցությունում ապրանքների ծագման **երկրի որոշման** կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» **2014 թվականի նոյեմբերի 21-ի արձանագրության առնչությամբ**

Ղազախստանի Հանրապետության համար Արձանագրությունը ժամանակավորապես կկիրառվի այնքանով, որքանով այն չի հակասի Ղազախստանի Հանրապետության գործող օրենքին։

**Ղազախստանի Հանրապետություն**

**վարչապետ** ՝ *ստորագրություն*  **Կ.Մասիմով**

**Արձանագրությունը Հայաստանի Հանրապետության համար ուժի մեջ է մտել 2023թ. սեպտեմբերի 8-ին**

1. \*«գ» ենթակետը կիրառվում է միայն այն դեպքում, երբ ապրանքն արտահանվում (ներմուծվում) է ֆիզիկական անձի կողմից։ [↑](#footnote-ref-1)
2. [↑](#footnote-ref-2)
3. \*\* Եթե սույն կանոնների 5.1 կետի «ա»-«ե» ենթակետերով նախատեսված պայմաններից թեկուզ մեկը չի կատարվում, ապա հայտատուի (հայտարարատուի) խնդրանքով լիազորված մարմնի կողմից տրվում են ընդհանուր ձեւի՝ ապրանքի ծագման հավաստագրեր (առանց CT-1 հապավման)՝ արտահանման երկրի ազգային օրենսդրությանը համապատասխան։ Այդ դեպքում Համաձայնագրի մասնակից պետությունների մաքսային տարածքներում ազատ առեւտրի ռեժիմը չի կարող կիրառվել ապրանքի նկատմամբ։ [↑](#footnote-ref-3)
4. [↑](#footnote-ref-4)
5. Ընդ որում, մաքսային մարմնի նշումը պետք է թվագրված լինի հավաստագրի տրման ամսաթվից ավելի վաղ ամսաթվով։ [↑](#footnote-ref-5)