**ՀԱՄԱՁԱՅՆԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ԴԱՆԻԱՅԻ ԹԱԳԱՎՈՐՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ ՎԻԶԱՆԵՐԻ ՏՐԱՄԱԴՐՈՒՄԸ ԴՅՈՒՐԱՑՆԵԼՈՒ ՄԱՍԻՆ**

Հայաստանի Հանրապետության Կառավարությունը, մի կողմից և Դանիայի Թագավորության Կառավարությունը, մյուս կողմից (այսուհետև` Կողմեր),

ՑԱՆԿՈՒԹՅՈՒՆ ՈՒՆԵՆԱԼՈՎ դյուրացնելու միջանձնային շփումները՝ որպես տնտեսական, հումանիտար, մշակութային, գիտական և այլ կապերի կայուն զարգացման կարևոր նախապայման, դյուրացնելով Հայաստանի Հանրապե­տութ­յան քաղաքացիների մուտքի վիզաների տրամադրումը,

ՆԿԱՏԻ ՈՒՆԵՆԱԼՈՎ, որ 2013 թվականի հունվարի 10-ից Եվրոպական Միության (այսուհետ՝ ԵՄ) բոլոր քաղա­քա­ցիները 90 օրը չգերազանցող ժամանա­կա­հատվածով դեպի Հայաստանի Հանրապետություն ճամփորդելիս կամ Հայաստանի Հանրապետության տարածքով տարանցելիս ազատված են մուտքի վիզայի պահանջից,

ԸՆԴՈՒՆԵԼՈՎ, որ եթե Հայաստանի Հանրապետությունը վերականգի վիզայի պահանջները ԵՄ քաղաքացիների կամ նրանց որոշ կատեգորիաների համար, ապա այն նույն դյուրացումները, որոնք սույն Համաձայնագրով շնորհվել են Հայաստանի Հանրապետության քաղաքացիներին, ինքնաբերաբար, փոխադարձության սկզբունքի հիման վրա, կկիրառվեն Դանիայի Թագավորության քաղաքացիների նկատմամբ:

ԸՆԴՈՒՆԵԼՈՎ, որ վիզայի տրամադրումը դյուրացնելը չպետք է հանգեցնի անօրինական միգրացիայի, և հատուկ ուշադրություն դարձնելով անվտանգությանն ու հետընդունմանը,

ԸՆԴՈՒՆԵԼՈՎ Հայաստանի Հանրապետության քաղաքացիների համար համապատասխան ժամկետներում առանց վիզաների ճամփորդական ռեժիմ սահմանելու նպատակով աստիճանական քայլեր ձեռնարկելու ԵՄ մտադրությունը՝ պայմանով, որ առկա լինեն լավ կառավարվող և անվտանգ շարժունակության համար նախադրյալներ,

ՀԻՄՆՎԵԼՈՎ Հայաստանի Հանրապետության և Եվրոպական Միության միջև 2012թ․դեկտեմբերի 17-ին ստորագրված վիզաների տրամադրումը դյուրացնելու մասին համաձայնագրի (այսուհետ՝ 2012թ. դեկտեմբերի 17-ի համաձայնագիր) և Դանիայի Թագավորության վերաբերյալ կցված համատեղ հայտարարության վրա,

ՀԱՄԱՁԱՅՆԵՑԻՆ ՀԵՏԵՎՅԱԼԻ ՄԱՍԻՆ.

**ՀՈԴՎԱԾ 1**

**Նպատակը և կիրառման շրջանակը**

1․ Սույն Համաձայնագրի նպատակն է դյուրացնել վիզաների տրամադրումը Հայաստանի Հանրապետության քաղաքացիներին 180 օրվա յուրաքանչյուր ժամանակահատվածի ընթացքում 90 օրվանից ոչ ավել ժամանակահատվածով որոշակի նպատակով Դանիայի Թագավորությունում և Շենգենյան գոտու այլ անդամ պետություններում գտնվելու համար:

2․ Եթե Հայաստանի Հանրապետությունը վերականգնի վիզայի պահանջները ԵՄ քաղաքացիների կամ նրանց որոշ կատեգորիաների համար, ապա այն նույն դյուրացումները, որոնք սույն Համաձայնագրով շնորհվել են Հայաստանի Հանրապետության քաղաքացիներին, ինքնաբերաբար, փոխադարձության սկզբունքի հիման վրա, կկիրառվեն Դանիայի Թագավորության համապատասխան քաղաքացիների նկատմամբ:

**ՀՈԴՎԱԾ 2**

**Ընդհանուր դրույթը**

1․ Սույն Համաձայնագրով նախատեսված` վիզայի տրամադրման դյուրացումները Հայաստանի Հանրապետության քաղաքացիների համար կիրառվում են այնքանով, որքանով նրանք ազատված չեն վիզայի պահանջից ԵՄ կամ Դանիայի Թագավորության ներպետական օրենսդրությամբ, սույն Համաձայնագրով կամ այլ միջազգային համաձայնագրերով:

2․ Հայաստանի Հանրապետության կամ Դանիայի Թագավորության կամ ԵՄ ներպետական օրենսդրությունը կիրառվում է սույն Համաձայնագրով չկարգավորվող այնպիսի հարցերի նկատմամբ, ինչպիսիք են վիզայի տրամադրումը մերժելը, ճամփորդական փաստաթղթերի ճանաչումը, ապրուստի բավարար միջոցների վերաբերյալ ապացույցները, մուտքի մերժումը և վտարման միջոցները:

**ՀՈԴՎԱԾ 3**

**Սահմանումները**

Սույն Համաձայնագրի նպատակով՝

ա) «Դանիայի Թագավորության քաղաքացի» նշանակում է՝ ցանկացած անձ, ով ունի Դանիայի Թագավորության քաղաքացիություն՝ Դանիայի Թագավորության ներպետական օրենսդրությանը համապատասխան.

բ) «Հայաստանի Հանրապետության քաղաքացի» նշանակում է՝ ցանկացած անձ, ով ունի Հայաստանի Հանրապետության քաղաքացիություն` Հայաստանի Հանրապետության օրենսդրությանը համապատասխան.

գ) «վիզա» նշանակում է՝ Դանիայի Թագավորության կողմից տրված թույլտվություն կամ Դանիայի Թագավորության կողմից ընդունված որոշում՝ հետևյալ նպատակով՝

- Դանիայի Թագավորության կամ Շենգենյան գոտու ցանկացած այլ անդամ պետության տարածքում որոշակի նպատակով գտնվելու համար` Դանիայի Թագավորության կամ Շենգենյան գոտու ցանկացած այլ անդամ պետության տարածքում 180 օրվա յուրաքանչյուր ժամանակահատվածի ընթացքում 90 օրվանից ոչ ավել ժամանակահատվածով,

- Դանիայի Թագավորության կամ Շենգենյան գոտու ցանկացած այլ անդամ պետության տարածքով տարանցելու,

դ) «օրինական բնակվող անձ» նշանակում է` Հայաստանի Հանրապետության քաղաքացի, ում թույլատրվել կամ իրավունք է տրվել ոչ ավել քան 90 օր գտնվել Շենգենյան գոտու անդամ պետության տարածքում` ԵՄ իրավունքի կամ ներպետական օրենսդրության համաձայն,

ե) «Շենգենյան գոտու անդամ պետություն» նշանակում է` ցանկացած պետություն, որն ամբողջությամբ կիրառում է Շենգենյան դրույթները (Acquis),

զ) ‹‹Շենգենյան տարածք›› նշանակում է՝ Շենգենյան գոտու անդամ պետությունների տարածք։

**ՀՈԴՎԱԾ 4**

**Ճամփորդության նպատակի վերաբերյալ փաստաթղթային հիմնավորումը**

1. Հայաստանի Հանրապետության քաղաքացիների հետևյալ կատեգորիաների համար հետևյալ փաստաթղթերը բավարար են` հիմնավորելու համար ճամփորդության նպատակը դեպի մյուս Կողմ՝

ա) մերձավոր ազգականների համար` ամուսիններ, երեխաներ (ներառյալ որդեգրվածները), ծնողներ (ներառյալ խնամակալները), տատիկներ, պապիկներ, թոռներ, ովքեր այցելում են Դանիայի Թագավորության տարածքում օրինական բնակվող Հայաստանի Հանրապետության քաղաքացիներին կամ Դանիայի Թագավորության տարածքում բնակվող Դանիայի Թագավորության քաղաքացիներին.

- գրավոր դիմում հյուրընկալող անձի կողմից,

բ) պաշտոնական պատվիրակության անդամների՝ ներառյալ այնպիսի պատվիրակությունների մշտական անդամների համար, որոնք Հայաստանի Հանրապետությանն ուղղված պաշտոնական հրավերի հիման վրա մասնակցում են հանդիպումներին, խորհրդակցություններին, բանակցություններին կամ փոխանակման ծրագրերին, ինչպես նաև միջկառավարական կազմակերպությունների կողմից Դանիայի Թագավորության տարածքում կազմակերպվող միջոցառումներին.

- Հայաստանի Հանրապետության իրավասու մարմնի կողմից տրված նամակը, որով հաստատ­վում է, որ դիմողը իր պատվիրակության անդամ է, համապատասխանաբար իր պատվիրակության մշտական անդամ, ով մեկնում է Դանիայի Թագավորության տարածք՝ մասնակցելու վերը նշված միջոցառումներին, որին կից ներկայացվում է պաշտոնական հրավերի պատճենը,

գ) դպրոցականների, ուսանողների, հետբուհական կրթություն ստացող անձանց և ուղեկցող ուսուցիչների համար, ովքեր ճամփորդում են ուսման կամ կրթական վերապատրաստման նպատակով` ներառյալ փոխանակման ծրագրերի, ինչպես նաև դպրոցի հետ կապված գործունեության այլ ոլորտների շրջանակում.

- հյուրընկալող համալսարանի, քոլեջի կամ դպրոցի կողմից գրավոր դիմում, կամ ընդունման մասին վկայական, կամ ուսանողական քարտեր, կամ այն դասընթացների մասին վկայականներ, որոնց պետք է հաճախեն,

դ) բուժման նպատակով ճամփորդող և ուղեկցող` անհրաժեշտ անձանց համար.

- բուժհիմնարկի պաշտոնական փաստաթուղթ, որով հաստատվում է տվյալ հիմնարկում բուժօգնություն ստանալու անհրաժեշտությունը, ուղեկցման անհրաժեշ­տությունը և բուժման վճարումների համար բավարար ֆինանսական միջոցների մասին ապացույցը,

ե) լրագրողների և մասնագիտական պարտականությունների կատարման շրջանակներում նրանց ուղեկցող տեխնիկական անձնակազմի համար.

- մասնագիտական կազմակերպության կամ դիմողի գործատուի կողմից տրված վկայական կամ այլ փաստաթուղթ, որն ապացուցում է, որ տվյալ անձը որա­կա­վորված լրագրող է, և որում նշվում է, որ ճամփորդության նպատակն է լրագրո­ղական աշխատանք կատարելը, կամ ապացուցվում է, որ նա այն տեխնիկա­կան անձնակազմի անդամ է, որն ուղեկցում է լրագրողին մասնագիտական պար­տա­կանությունների կատարման շրջանակներում,

զ) միջազգային սպորտային միջոցառումների մասնակիցների և մասնա­գիտական պարտականությունների կատարման շրջանակներում նրանց ուղեկ­ցող անձանց համար.

- հյուրընկալող կազմակերպության, իրավասու մարմինների, ազգային սպորտային ֆեդերացիաների կամ Դանիայի Թագավորության օլիմպիական կոմիտեների կողմից գրավոր դիմում,

է) գործարարների և բիզնես կազմակերպությունների ներկայացուցիչների համար.

- հյուրընկալող իրավաբանական անձի կամ ընկերության, կազմակերպության կամ այդպիսի իրավաբանական անձի կամ ընկերության գրասենյակի կամ մասնա­ճյուղի, Դանիայի Թագավորության պետական կամ տեղական իշխանության մարմինների, կազմակերպող կոմիտեների կամ Դանիայի Թագավորության տարածքում անցկացվող առևտրային և արդյունաբերական ցուցահանդեսների, խորհրդաժողովների և գիտաժողովների կողմից տրված գրավոր դիմում, որը հաստատված է իրավասու մարմինների կողմից` ներպետական օրենսդրության համապատասխան,

ը) Դանիայի Թագավորության տարածքում անցկացվող միջազգային ցուցահանդեսներին, խորհրդաժողովներին, գիտաժողով­նե­րին, սեմինարներին կամ այլ նմանատիպ միջոցառումներին մասնակցող մասնա­գետ­ների համար.

- հյուրընկալող կազմակերպության կողմից գրավոր դիմում, որը հաստատում է, որ տվյալ անձը մասնակցում է այդ միջոցառմանը,

թ) քաղաքացիական հասարակության ներկայացուցիչների և Դանիայի Թագավորությունում գրանցված հայկական համայնքային ոչ առևտրային կազմակեր­պությունների կողմից հրավիրված անձանց համար, որոնք ճամփորդություն են ձեռնարկում կրթական վերապատրաստումներին, սեմինարներին, խորհրդա­ժողով­ներին՝ ներառյալ փոխանակման ծրագրերի կամ համահայկական և համայնքային աջակցության ծրագրերի շրջանակներում մասնակցելու նպատակով.

- հյուրընկալող կազմակերպության կողմից տրված գրավոր դիմում, հաստա­տում, որ այդ անձը քաղաքացիական հասարակության ներկայացուցիչ է կամ մաս­նակցում է համահայկական կամ համայնքային աջակցության ծրագրերին, և համա­պատասխան գրանցամատյանից վկայական նման կազմակերպության հիմնա­դրման մասին, որը տրվում է պետական իշխանության մարմնի կողմից` Կողմերի պետությունների ներպետական օրենսդրության համապատասխան,

ժ) գիտական, ակադեմիական, մշակութային և գեղարվեստական աշխա­տանք­­նե­րին մասնակցող անձանց համար՝ ներառյալ համալսարանական և այլ փոխանակ­ման ծրագրերը.

- գրավոր դիմում հյուրընկալող կազմակերպության կողմից` այդ աշխատանք­ներին մասնակցելու համար,

ժա) Հայաստանի Հանրապետությունում գրանցված տրանսպորտային միջոցների վարորդների համար, ովքեր իրականացնում են միջազգային բեռնափոխադրումների և ուղևորների փոխադրման ծառայություններ դեպի Դանիայի Թագավորության տարածք.

- միջազգային ճանապարհային փոխադրումներ իրականացնող փոխադրող­ների` Հայաստանի Հանրապետության ազգային ասոցիացիայի (միություն) կողմից գրավոր դիմում, որում նշվում է ճամփորդությունների նպատակը, երթուղին, տևողությունը և հաճախականությունը,

ժբ) քույր քաղաքների և այլ քաղաքային մարմինների կողմից կազմակերպված պաշտոնական փոխանակման ծրագրերի մասնակիցների համար.

- այդ քաղաքների վարչակազմի ղեկավարի (քաղաքապետի) կամ քաղաքային իշխանությունների կողմից տրված գրավոր դիմում,

ժգ) Զինվորական և քաղաքացիական շիրիմներ այցելելու համար.

- պաշտոնական փաստաթուղթ, որը կհաստատի գերեզմանի գոյությունը կամ պահպանումը, ինչպես նաև ազգակցական կամ այլ կապերը դիմողի և հանգուցյալի միջև:

2․ Սույն հոդվածի նպատակներով՝ գրավոր դիմումը ներառում է հետևյալ տեղեկույթը․

ա) հրավիրված անձի համար` անունը և ազգանունը, ծննդյան տարեթիվը, սեռը, քաղաքացիությունը, անձնագրի համարը, ճամփորդության ժամկետը և նպատակը, մուտքերի քանակը և, եթե կիրառելի է, ամուսնու և երեխաների անունները, ովքեր ուղեկցում են հրավիրված անձին.

բ) հրավիրող անձի համար` անունը, ազգանունը և հասցեն.

գ) հրավիրող իրավաբանական անձի, ընկերության կամ կազմակերպության համար` լրիվ անվանումը, հասցեն և

- եթե դիմումը տրվել է կազմակերպության կամ իշխանության մարմնի կողմից` դիմումը ստորագրող անձի անունը և պաշտոնը.

- եթե հրավիրողը իրավաբանական անձ կամ ընկերություն կամ նման իրավաբանական անձի կամ ընկերության գրասենյակ կամ մասնաճյուղ է` հիմնադրված Դանիայի Թագավորության տարածքում` գրանցման համարը, ինչպես պահանջվում է Դանիայի Թագավորության ներպետական օրենսդրությամբ:

3. Սույն հոդվածի 1-ին կետում մեջ նշված անձանց կատեգորիաների համար վիզաների բոլոր կատեգորիաները տրվում են պարզեցված կարգով՝ առանց պահանջելու ճամփորդության նպատակի հետ կապված որևէ այլ հիմնավորում, հրավեր կամ վավերացում, որը նախատեսված է Դանիայի Թագավորության օրենսդրությամբ:

**ՀՈԴՎԱԾ 5**

**Բազմակի մուտքի վիզաների տրամադրումը**

1. Դանիայի Թագավորության դիվանագիտական ներկայացուցչությունները և հյուպատո­սական հիմնարկները մինչև 5 տարվա վավերականությամբ բազմակի մուտքի վիզաներ են տրամադրում հետևյալ կատեգո­րիա­ների անձանց.

ա) Դանիայի Թագավորության տարածքում բնակվող Դանիայի Թագավորության քաղաքացիներին կամ Դանիայի Թագավորության տարածքում օրինական բնակվող Հայաստանի Հանրապետության քաղաքացիներին այցելող ամուսիններին, երեխաներին (ներառյալ որդեգրվածները), որոնց 21 տարին չի լրացել, կամ ովքեր գտնվում են խնամքի տակ, և ծնողներին (ներառյալ խնամակալները).

բ) ազգային և տարածաշրջանային կառավարությունների և սահմանա­դրա­կան ու գերագույն դատարանների անդամներին, ովքեր իրենց պարտակա­նությունները կատարելիս սույն Համաձայնագրով ազատված չեն վիզայի պահանջից.

գ) պաշտոնական պատվիրակությունների մշտական անդամներին, ովքեր Հայաստանի Հանրապետությանն ուղղված պաշտոնական հրավերների հիման վրա կանոնավոր կեր­պով պետք է մասնակցեն հանդիպումների, խորհրդակցությունների, բանակցութ­յունների կամ փոխանակման ծրագրերի, ինչպես նաև Դանիայի Թագավորության տարածքում անցկացվող` միջկառավարական կազմակերպությունների կողմից կազմակերպված միջոցառումների:

Շեղում կատարելով` այն դեպքերում, երբ հաճախակի կամ պարբերաբար ճամփորդելու անհրաժեշտությունը կամ մտադրությունն ակնհայտորեն սահմանափակվում է ավելի կարճ ժամանակահատվածով, բազմակի մուտքի վիզայի վավերականության ժամկետը սահմանափակվում է այդ ժամանակահատվածով, մասնավորապես, եթե.

- «ա» կետում նշված անձանց դեպքում` Դանիայի Թագավորության օրինական բնակվող Հայաստանի Հանրապետության քաղաքացիների օրինական բնակվելու թույլտվության վավե­րա­կանության ժամանակահատվածը,

- «բ» կետում նշված անձանց դեպքում` պաշտոնավարման ժամկետը,

- «գ» կետում նշված անձանց դեպքում` պաշտոնական պատվիրակության մշտական անդամի կարգավիճակի վավերականության ժամկետը հինգ տարուց պակաս է:

2. Դանիայի Թագավորության դիվանագիտական ներկայացուցչությունները և հյուպատո­սական հիմնարկները մինչև մեկ տարվա վավերականությամբ բազմակի մուտքի վիզաներ են տրամադրում հետևյալ անձանց կատեգորիաներին՝ պայմանով, որ նախորդ տարվա ընթացքում նրանք ստացել են նվազագույնը մեկ վիզա և օգտվել դրանից իրենց այցելած պետության՝ մուտքի և գտնվելու վերաբերյալ ներպետական օրենսդրության համապատասխան.

ա) պաշտոնական պատվիրակությունների անդամներին, ովքեր Հայաստանի Հանրապետությանն հասցեագրված պաշտոնական հրավերի հիման վրա կանոնավոր կերպով մասնակցում են հանդիպումների, խորհրդակցությունների, բանակցությունների կամ փոխանակման ծրագրերի, ինչպես նաև Դանիայի Թագավորության տարածքում միջկառա­վարական կազմակերպությունների կողմից կազմակերպված միջոցառումների.

բ) քաղաքացիական հասարակության ներկայացուցիչներին և Դանիայի Թագավորությունում գրանցված հայկական համայնքային ոչ առևտրային կազմակեր­պությունների կողմից հրավիրված անձանց, ովքեր կանոնավոր կերպով ճամփոր­դություն են ձեռնարկում կրթական վերապատրաս­տումներին, խորհրդաժողովներին, սեմինարներին, ներառյալ փոխանակման ծրագրերին կամ համահայկական և համայնքային աջակցության ծրագրերի շրջանակներում մասնակցելու նպատակով,

գ) միջազգային ցուցահանդեսների, խորհրդաժողովների, գիտաժողով­նե­րի, սեմինարների կամ այլ նմանատիպ միջոցառումների մասնակցող մասնագետ­ներին, ովքեր կանոնավոր կերպով ճամփորդում են դեպի Դանիայի Թագավորություն.

դ) գիտական, մշակութային կամ գեղարվեստական աշխատանքներին, ներառյալ համալսարանական և այլ փոխանակման ծրագրերը, մաս­նակցող անձանց, ովքեր կանոնավոր կերպով ճամփորդում են դեպի Դանիայի Թագավորություն.

ե) ուսանողներին և հետբուհական կրթություն ստացող անձանց, ովքեր կանոնավոր կերպով ճամփորդում են ուսման կամ կրթական վերապատրաստման նպատակով, ներառյալ` փոխանակման ծրագրերի շրջանակում,

զ) քույր քաղաքների կամ այլ քաղաքային մարմինների կողմից կազմակերպ­ված պաշտոնական փոխանակման ծրագրերի մասնակիցներին,

է) բուժման նպատակով կանոնավոր այցելությունների կարիք ունեցող անձանց և ուղեկցող անհրաժեշտ անձանց,

ը) լրագրողներին և մասնագիտական պարտականությունների կատարման շրջանակներում նրանց ուղեկցող տեխնիկական անձնակազմին,

թ) գործարարներին և բիզնես կազմակերպությունների ներկայացուցիչներին, ովքեր կանոնավոր կերպով ճամփորդում են դեպի Դանիայի Թագավորություն.

ժ) միջազգային սպորտային միջոցառումների մասնակիցներին և մասնագի­տա­կան պարտականությունների կատարման շրջանակներում նրանց ուղեկցող ան­ձանց,

ժա) Հայաստանի Հանրապետությունում գրանցված տրանսպորտային միջոցների վարորդներին, ովքեր իրականացնում են միջազգային բեռնափոխադրումների և ուղևորների փոխադրման ծառայություններ դեպի Դանիայի Թագավորության տարածք:

Շեղում կատարելով առաջին նախադասությունից` եթե հաճախակի կամ կանոնավոր ճամփորդելու անհրաժեշտությունը կամ մտադրությունն ակնհայտորեն սահմանափակվում է ավելի կարճ ժամանակահատվածով, ապա բազմակի մուտքի վիզայի վավերականության ժամկետը սահմանափակվում է այդ ժամանակա­հատ­վածով:

3. Դանիայի Թագավորության դիվանագիտական ներկայացուցչությունները և հյուպատո­սական հիմնարկները առնվազն 2 տարվա և առավելագույնը 5 տարվա վավերակա­նությամբ բազմակի վիզաներ են տրամադրում սույն հոդվածի 2-րդ կետում մեջ նշված քաղաքացիների կատեգորիաներին՝ պայմանով, որ նախորդ 2 տարվա ընթացքում նրանք օգտվել են մեկ տարվա բազմակի մուտքի վիզաներից` Դանիայի Թագավորություն կամ այցելած Շենգենյան գոտու անդամ այլ պետության` մուտքի և գտնվելու վերաբերյալ ներպետական օրենսդրության համապատասխան, եթե հաճախակի կամ կանոնավոր կերպով ճամփորդելու անհրաժեշտությունը կամ մտադրությունն ակնհայտ կերպով չի սահմանափակվում ավելի կարճ ժամանակահատվածով, որի դեպքում բազմակի մուտքի վիզաների վավերականության ժամկետը սահմանափակվում է այդ ժամանակահատվածով:

4. Սույն հոդվածի 1-3-րդ կետերում նշված անձանց` Դանիայի Թագավորության կամ Շենգենյան գոտու ցանկացած այլ անդամ պետության տարածքում գտնվելու ընդհանուր ժամանակահատվածը չի գերազանցում 90 օրը յուրաքանչյուր 180 օր ժամանակա­հատվածի ընթացքում:

**ՀՈԴՎԱԾ 6**

**Վիզայի դիմումների հետ կապված ձևակերպումների համար վճարները**

1. Վիզայի դիմումների հետ կապված ձևակերպումների համար վճարը կազմում է 35 եվրո:

Նշված գումարը կարող է վերանայվել` սույն Համաձայնագրի 14-րդ հոդվածի 3-րդ կետով նախա­տես­ված ընթացակարգին համապատասխան:

2․ Չխախտելով սույն հոդվածի 3-րդ կետի դրույթները` վիզայի դիմումների հետ կապված ձևակերպումների համար վճարներից ազատվում են հետևյալ կատեգորիաների անձինք.

ա) թոշակառուները,

բ) 12 տարեկանից ցածր տարիք ունեցող երեխաները,

գ) ազգային ու տարածաշրջանային կառավարությունների և սահմանադրա­կան ու գերագույն դատարանների անդամները, եթե նրանք սույն Համաձայնագրով ազատված չեն վիզայի պահանջից,

դ) հաշմանդամություն ունեցող անձինք և նրանց ուղեկցող անձինք` ըստ անհրաժեշտության,

ե) Դանիայի Թագավորության տարածքում օրինական բնակվող Հայաստանի Հանրապետության քաղաքացիների կամ Դանիայի Թագավորության տարածքում բնակվող Դանիայի Թագավորության քաղաքացիների մերձավոր ազգականները` ամուսինները, երեխաները (ներառյալ որդեգրվածները), ծնողները (ներառյալ խնամակալները), տատիկները, պապիկ­ները, թոռները,

զ) պաշտոնական պատվիրակությունների անդամները, ներառյալ պաշտոնական պատվիրակությունների մշտական անդամները, ովքեր Հայաստանի Հանրապետությանը հասցեագրված պաշտոնական հրավերի հիման վրա մասնակցում են հանդիպումների, խորհրդակցությունների, բանակցությունների կամ փոխանակման ծրագրերի, ինչպես նաև միջկառավարական կազմակերպությունների կողմից Դանիայի Թագավորության տարածքում կազմակերպվող միջոցառումների.

է) դպրոցականները, ուսանողները, հետբուհական կրթություն ստացող անձինք և ուղեկցող ուսուցիչները, ովքեր ճամփորդություն են ձեռնարկում ուսման կամ կրթական վերապատրաստման նպատակով, ներառյալ` փոխանակման ծրագրերի, ինչպես նաև դպրոցի հետ կապված գործունեության այլ ոլորտների շրջանակում,

ը) լրագրողները և մասնագիտական պարտականությունների կատարման շրջանակներում նրանց ուղեկցող տեխնիկական անձնակազմը,

թ) միջազգային միջոցառումների մասնակիցները և մասնագի­տական պարտականությունների կատարման շրջանակներում նրանց ուղեկցող անձինք.

ժ) քաղաքացիական հասարակության ներկայացուցիչները և Դանիայի Թագավորությունում գրանցված հայկական համայնքային ոչ առևտրային կազմակերպությունների կողմից հրավիրված անձինք, ովքեր ճամփորդություն են ձեռնարկում կրթական վերապատրաստումներին, սեմինարներին, խորհրդաժողովներին՝ ներառյալ փոխանակման ծրագրերի կամ համահայկական և համայնքային աջակցության ծրագրերի շրջանակներում մասնակցելու նպատակով,

ժա) գիտական, ակադեմիական, մշակութային կամ գեղարվեստական աշխա­տանք­ներին, ներառյալ համալսարանական և այլ փոխանակման ծրագրերը, մասնակցող անձինք,

ժբ) այն անձինք, ովքեր ներկայացրել են մարդասիրական նկատառումներով, ներառյալ շտապ բժշկական օգնություն ստանալու համար, իրենց ճամփորդության անհրաժեշտությունը հիմնավորող փաստաթղթեր, և նման անձին ուղեկցող անձը, կամ մերձավոր ազգականի հուղարկավորությանը մասնակցելու կամ ծանր հիվանդ մերձավոր ազգականին այցելելու համար:

3․ Եթե Դանիայի Թագավորությունը վիզայի տրամադրման համար համագործակցում է արտաքին ծառայություն մատուցողի հետ, ապա արտաքին ծառայություն մատուցողը կարող է ծառայության դիմաց գանձել վճար: Այս վճարը պետք է համաչափ լինի արտաքին ծառայություն մատուցողի` իր գործառույթներն իրականացնելու ընթացքում կատարած ծախսերին և չպետք է գերազանցի 30 եվրոն։ Դանիայի Թագավորությունը բոլոր դիմողներին հնարավորություն է ընձեռում իրենց դիմումներն անմիջականորեն հանձնելու իր հյուպատոսական հիմնարկներին:

Արտաքին ծառայություն մատուցողն իր գործողություններն իրականացնում է Վիզայի օրենսգրքին համապատասխան և լիարժեք կերպով պահպանելով Հայաստանի Հանրապետության օրենսդրությունը:

**ՀՈԴՎԱԾ 7**

**Վիզայի դիմումների հետ կապված ձևակերպումներին առնչվող ընթացակարգերի տևողությունը**

1. Դանիայի Թագավորության դիվանագիտական ներկայացուցչությունները և հյուպատո­սական հիմնարկները վիզայի տրամադրման դիմումի վերաբերյալ որոշում ընդու­նում են վիզայի տրամադրման համար պահանջվող դիմումի և փաստաթղթերի ստացման ամսաթվից հետո 10 օրացուցային օրվա ընթացքում:

2. Առանձին դեպքերում վիզայի դիմումի վերաբերյալ որոշում ընդունելու ժամկետը կարող է երկարաձգվել մինչև 30 օրացուցային օր, հատկապես այն դեպքում, երբ դիմումը լրացուցիչ ուսումնասիրման կարիք ունի:

3. Հրատապ դեպքերում վիզայի դիմումի վերաբերյալ որոշում ընդունելու ժամկետը կարող է կրճատվել մինչև երկու աշխատանքային օր կամ ավելի պակաս:

4. Եթե դիմում հանձնելու համար դիմողներից պահանջվում է հարցազրույց անցնել, ապա հարցազրույցը, որպես կանոն, նշանակվում է հարցազրույցի համար դիմելու ամսաթվից հետո` երկու շաբաթվա ընթացքում: Հիմնավորված հրատապ դեպքերում դիվանագիտական ներկայացուցչությունը կամ հյուպատոսական հիմնարկը կարող է դիմողներին թույլ տալ իրենց դիմումները ներկայացնել առանց հարցազրույց անցնելու, կամ հարզազրույցը կարող է լինել անմիջապես:

**ՀՈԴՎԱԾ 8**

**Մեկնումը` կորած կամ գողացված փաստաթղթերի դեպքում**

Հայաստանի Հանրապետության կամ Դանիայի Թագավորության այն քաղաքացիները, ովքեր Դանիայի Թագավորության կամ Հայաստանի Հանրապետության տարածքում գտնվելու ընթացքում կորցրել են իրենց անձը հաս­տա­տող փաստաթղթերը, կամ ումից այդ փաստաթղթերը գողացել են, կարող են դուրս գալ Հայաստանի Հանրապետության կամ Դանիայի Թագավորության տարածքից Դանիայի Թագավորության կամ Հայաստանի Հանրապետության դիվանագիտական ներկայացուցչությունների կամ հյուպատոսական հիմ­նարկների կողմից տրված` անձը հաստատող՝ սահմանը հատելու իրավունք տվող վավեր փաստաթղթերի հիման վրա` առանց որևէ վիզայի կամ այլ թույլտվության:

**ՀՈԴՎԱԾ 9**

**Վիզայի ժամկետի երկարաձգումը բացառիկ հանգամանքներում**

Հայաստանի Հանրապետության այն քաղաքացիների համար, ովքեր ֆորսմաժորային կամ մար­դա­սի­րական պատճառներով իրենց վիզայում նշված ժամկետում չեն կարող դուրս գալ Դանիայի Թագավորության տարածքից, վիզաների ժամկետներն անվճար երկարաձգվում են Դանիայի Թագավորության օրենսդրությանը համապատասխան՝ իրենց բնակության պետություն վերադառնալու համար պահանջվող ժամանակահատվածով:

**ՀՈԴՎԱԾ 10**

**Դիվանագիտական անձնագրերը**

1. Հայաստանի Հանրապետության այն քաղաքացիները, ովքեր ունեն վավեր դիվանագիտական անձնագրեր, կարող են մուտք գործել Դանիայի Թագավորության տարածք, այնտեղից դուրս գալ և այն տարանցել` առանց վիզաների:

2. Սույն հոդվածի 1-ին կետում նշված անձինք Դանիայի Թագավորության տարածքում կարող են առանց վիզաների մնալ 90 օրվանից ոչ ավել ժամկետով յուրաքանչյուր 180 օր ժամանակահատվածի ընթացքում:

**ՀՈԴՎԱԾ 11**

**Վիզաների տարածքային վավերականությունը**

Պահպանելով ազգային անվտանգության վերաբերյալ Դանիայի Թագավորության ազգային կանոններն ու կանոնակարգերը և տարածքային սահմանափակ վավերությամբ վիզաների մասին Եվրոպական միության կանոնները` Հայաստանի Հանրապետության քաղաքացիներն իրավունք ունեն ճամփորդելու Շենգենյան գոտու անդամ պետությունների տարածքներով Եվրոպական միության քաղաքացիների հետ հավասար հիմունքներով:

**ՀՈԴՎԱԾ 12**

**Համաձայնագրի մոնիթորինգ**

Կողմերի ներկայացուցիչները կարող են հանդիպել Կողմերից մեկի առաջակի հիման վրա՝ սույն Համաձայնագրի կիրարկումը քննարկելու համար, և եթե անհրաժեշտ է կարող են սույն Համաձայնագրի փոփոխությունների վերաբերյալ առաջարկներ ներկայացնել՝ 2014թ. դեկտեմբերի 17-ի՝ Հայաստանի Հանրապետության և Եվրոպական միության միջև վիզաների տրամադրումը դյուրացնելու մասին համաձայնագրի փոփոխություններին համապատասխան։

**ՀՈԴՎԱԾ 13**

**Եզրափակիչ դրույթներ**

1. Սույն Համաձայնագիրը ուժի մեջ կմտնի այն ամսաթվին հաջորդող երկրորդ ամսվա առաջին օրը, երբ Կողմերը միմյանց գրավոր դիվանագիտական ուղիներով ծանուցում են, որ ավարտել են ուժի մեջ մտնելու համար անհրաժեշտ ներպետական ընթացակարգերը:

2. Սույն Համաձայնագիրը կնքվում է անորոշ ժամկետով, քանի դեռ չի դադարեցվել սույն հոդվածի 7-րդ կետին համապատասխան:

3. Սույն Համաձայնագրում կարող են կատարվել փոփոխություններ առանձին արձանագրություններով, որոնք կհանդիսանան դրա անբաժանելի մասը և ուժի մեջ կմտնեն սույն Համաձայնագրի 13 (1) հոդվածի համաձայն:

4. Յուրաքանչյուր Կողմ կարող է ամբողջությամբ կամ մասնակիորեն կասեցնել սույն Համաձայնագրի գործողությունը` ելնելով հանրային կարգի, ազգային անվտանգության կամ հանրային առողջության պաշտպանության նկատառումներից: Կասեցման վերաբերյալ որոշման մասին մյուս Կողմը ծանուցվում է ոչ ուշ, քան 48 ժամ առաջ` նախքան դրա ուժի մեջ մտնելը: Սույն Համաձայնագրի կիրառումը կասեցրած Կողմը անմիջապես տեղեկացնում է մյուս Կողմին, երբ կասեցման հիմքերը այլևս կիրառելի չեն:

5. Յուրաքանչյուր Կողմ կարող է ամբողջությամբ կամ մասնակիորեն կասեցնել սույն Համաձայնագրի գործողությունը սույն Համաձայնագրի 13 (4) հոդվածի համաձայն, եթե Կողմերից մեկի գործողությունները չեն բխում 2013թ. ապրիլի 19-ին ստորագրված Հայաստանի Հանրապետության և Եվրոպական միության միջև առանց թույլտվության բնակվող անձանց հետընդունման (ռեադմիսիայի) մասին համաձայնագրի դրույթներից։

6․ Յուրաքանչյուր Կողմ կարող է դադարեցնել սույն Համաձայնագրի գործողությունը մյուս Կողմին տրված գրավոր ծանուցման միջոցով: Սույն Համաձայնագիրը դադարում է ուժի մեջ լինել նման ծանուցման ամսաթվից 90 օր հետո:

Կատարված է Կոպենհագեն քաղաքում, 2018 թվականի մարտի 14-ին, երկու բնօրինակով` յուրաքանչյուրը հայերեն և անգլերեն լեզուներով, ընդ որում` բոլոր տեքստերը հավասարազոր են: Տարաձայնությունների դեպքում գերակայում է անգլերեն տեքստը:

**ՀԱՄԱՏԵՂ ՀԱՅՏԱՐԱՐՈՒԹՅՈՒՆ ԴԻՎԱՆԱԳԻՏԱԿԱՆ ԱՆՁՆԱԳՐԵՐԻՆ ԱՌՆՉՎՈՂ 10-ՐԴ ՀՈԴՎԱԾԻ ՎԵՐԱԲԵՐՅԱԼ**

Հայաստանի Հանրապետությունը կամ Դանիայի Թագավորությունը կարող են մասնակիորեն կասեցնել Համաձայնագրի գործողությունը, մասնավորապես` դրա 10-րդ հոդվածը, Համաձայնագրի 13-րդ հոդվածի 4-րդ կետով սահմանված ընթացակարգին համապատասխան, եթե 10-րդ հոդվածի իրականացման մասով չարաշահումներ են տեղի ունենում մյուս Կողմի կողմից, կամ դրա իրականացումը հանգեցնում է սպառնալիքի՝ ուղղված հանրային անվտանգությանը։

10-րդ հոդվածի իրականացումը կասեցնելու դեպքում, Համաձայնագրի 12-րդ հոդվածի համաձայն երկու Կողմերը պետք է նախաձեռնեն խորհրդակցություններ` նպատակ ունենալով լուծելու այն խնդիրները, որոնք հանգեցրել են կասեցման:

Որպես առաջնահերթություն՝ երկու Կողմերը հռչակում են իրենց հանձնառությունն ապահովել դիվանագիտական անձնագրերի բարձր մակարդակի փաստաթղթային անվտանգություն, մասնավորապես, դրանցում կենսաչափական տվյալների ներդրմամբ:

**Համաձայնագիրն ուժի մեջ է մտել 2023թ. դեկտեմբերի 1-ին**