**ՀԱՄԱՁԱՅՆԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ՌՈՒՍԱՍՏԱՆԻ ԴԱՇՆՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ**

**ԶԱՆԳՎԱԾԱՅԻՆ ՀԵՌԱՀԱՂՈՐԴԱԿՑՈՒԹՅԱՆ ՈԼՈՐՏՈՒՄ ՀԱՄԱԳՈՐԾԱԿՑՈՒԹՅԱՆ ՄԱՍԻՆ**

Հայաստանի Հանրապետության կառավարությունը և Ռուսաստանի Դաշնության կառավարությունը, այսուհետ` Կողմեր,

ձգտելով Հայաստանի Հանրապետության և Ռուսաստանի Դաշնության միջև բարեկամական հարաբերությունների ու համագործակցության հետագա զարգացմանը հեռահաղորդակցության բնագավառում,

համոզված լինելով, որ զանգվածային հեռահաղորդակցության բնագավառում համագործակցությունը համապատասխանում է երկու պետությունների ժողովուրդների շահերին և նպաստում է բարեկամական հարաբերությունների, բարիդրացիության և փոխշահավետ համագործակցության հետագա զարգացմանը,

համաձայնեցին ներքոնշյալի մասին.

**Հոդված 1**

Կողմերը, իրենց ազգային օրենսդրությանը և միջազգային պայմանագրերին համապատասխան, որոնց մասնակիցներն են հանդիսանում Հայաստանի Հանրապետությունը և Ռուսաստանի Դաշնությունը, իրականացնում են զանգվածային հեռահաղորդակցության ոլորտում համագործակցություն և աջակցում են հեռուստատեսության, ռադիոյի, տպագիր և էլեկտրոնային զանգվածային լրատվության միջոցների բնագավառում ազատ փոխանակումների նպատակով բարենպաստ պայմանների ընդլայնմանը։

**Հոդված 2**

Սույն Համաձայնագրի կատարման համար կողմերի իրավասու մարմիններն են՝

Հայկական կողմից՝ Հայաստանի Հանրապետության բարձր տեխնոլոգիական արդյունաբերության նախարարություն,

Ռուսական կողմից՝ Ռուսաստանի Դաշնության թվային զարգացման, կապի և զանգվածային հաղորդակցության նախարարություն:

**Հոդված 3**

Յուրաքանչյուր Կողմի պետության քաղաքացիներն իրավունք ունեն ընդհանուր հիմունքներով հանդես գալ, որպես զանգվածային լրատվության միջոցի հիմնադիր մյուս Կողմ պետության տարածքում։

**Հոդված 4**

Կողմերն աջակցում են միմյանց պետություններում հիմնադրված տեսալսողական ծրագրերի/հեռուստաալիքների (այսուհետ՝ հեռուստաալիքներ), վճարովի և անվճար հիմունքներով անխափան հեռարձակման համար բարենպաստ պայմաններ ստեղծելուն։

Հայկական կողմը, տեսալսողական զանգվածային հեռուստահաղորդակցության միջոցների բնագավառում իր ազգային օրենսդրությանը համապատասխան, Ռուսական կողմի հեռուստատեսային հեռարձակողներին տրամադրում է առանց լիցենզիայի հանրային մուլտիպլեքսում Հայաստանի Հանրապետության ողջ տարածքում մեկ հեռուստաալիքի («ՌՏՌ-Պլանետա») և Հայաստանի Հանրապետությունում մայրաքաղաքային սփռման տարածքում երկու հեռուստաալիքների («Ռոսիյա-Կ» և «Առաջին ալիք: Համաշխարհային ցանց») հեռարձակման իրավունք՝ սույն Համաձայնագրի 5-րդ և 6-րդ հոդվածներում թվարկված պայմաններին և պարտավորություններին համապատասխան: Հեռարձակման համապատասխան ծառայությունը տրամադրվում է «Հայաստանի հեռուստատեսային և ռադիոհաղորդիչ ցանց» փակ բաժնետիրական ընկերության կողմից՝ փոխհատուցելիության հիմունքով։

Ռուսական կողմն, իր ազգային օրենսդրությանը համապատասխան, Հայկական կողմի դիմումի համաձայն, հավասարության սկզբունքով գրանցում է համապատասխան զանգվածային լրատվության միջոցները և Հայաստանի Հանրապետության հանրային հեռուստատեսային հեռարձակողին տրամադրում է ունիվերսալ հեռարձակման լիցենզիա, որով նախատեսված է Ռուսաստանի Դաշնության ողջ տարածքում հեռարձակման բոլոր միջոցներում հեռուստաալիքի հեռարձակման իրավունք, որն իրականացվում է սույն Համաձայնագրի 5-րդ և 6-րդ հոդվածներում թվարկված պայմաններին և պարտավորություններին համապատասխան։ Տվյալ կետի իրականացման նպատակով Հայկական կողմի հանրային հեռարձակողը դիմում է Կապի, տեղեկատվական տեխնոլոգիաների և զանգվածային հաղորդակցության ոլորտի վերահսկողության Դաշնային ծառայությանը (Ռուսաստանի Դաշնություն)։

Կողմերը խրախուսում են իրենց հանրային, մասնավոր հեռարձակողների և կաբելային հեռահաղորդակցության բնագավառում գործող կազմակերպությունների կողմից երկու երկրներում գրանցված/լիցենզավորված հեռուստաընկերությունների ծրագրերի լայն հեռարձակումը։

**Հոդված 5**

Մի Կողմի հեռարձակողի կողմից մյուս Կողմի պետության տարածքում հեռարձակումն իրականացնելու սկզբունքներն են․

* հեռարձակողների կողմից պայմանավորվող Կողմի պետության պահանջների պահպանում, որտեղ հիմնադրվել են համապատասխան հեռուստաալիքները,
* Կողմերի պետությունների օրենսդրության պահպանումը,
* մյուս կողմի պետության տարածքում ծրագրերի ցուցադրման միջազգային իրավունքի ձեռքբերումը և մտավոր սեփականության իրավունքների պաշտպանությունը,
* Կողմերի պետությունների ժողովուրդների և ազգային արժեքների նկատմամբ վիրավորական բովանդակությամբ հաղորդումների բացառումը,
* նախընտրական քարոզչությանը և մյուս Կողմի պետության ներքաղաքական կյանքին միջամտության բացառումը:

Սույն Համաձայնագրի 4-րդ հոդվածում նշված հեռուստաալիքների հեռարձակման համար կիրառելի չեն սահմանափակումներ՝ կապված արտասահմանյան զանգվածային լրատվամիջոցների հեռարձակման լեզվի և ռուսերեն ու հայերեն բովանդակության օգտագործման հետ:

**Հոդված 6**

Կողմերի պետությունների տարածքներում սույն Համաձայնագրի շրջանակում գործողություններ իրականացնելիս պետական ​​և հանրային հեռարձակողներն առաջնորդվում են հետևյալ սկզբունքներով.

* ազգային տոների և հիշատակի օրերի ժամանակ հեռարձակման Կողմի պետության տարածքում կանոնների հարգում,
* ռազմական և արտակարգ դրության ժամանակ հեռարձակման Կողմի պետության տարածքում սահմանված համընդհանուր կանոնների պահպանում:

**Հոդված 7**

Սույն Համաձայնագրի 5-րդ և 6-րդ հոդվածներում նշված պահանջների խախտման դեպքում Կողմերից յուրաքանչյուրն իրավունք ունի նշված պահանջների նկատմամբ վերահսկում իրականացնող մարմինների ու հեռարձակողների մասնակցությամբ սույն Համաձայնագրի պահպանման հարցերով համատեղ խորհրդակցությունների աշխատանքային խումբ ստեղծել կամ խորհրդակցություններ անցկացնել։

Հայկական կողմից նշված պահանջների նկատմամբ վերահսկումն իրականացնում է Հայաստանի Հանրապետության հեռուստատեսության և ռադիոյի հանձնաժողովը:

Ռուսական կողմից նշված պահանջների նկատմամբ վերահսկումն իրականացնում է Կապի, տեղեկատվական տեխնոլոգիաների և զանգվածային հաղորդակցության ոլորտի վերահսկողության Դաշնային ծառայությունը (Ռուսաստանի Դաշնություն):

**Հոդված 8**

Կողմերի պետությունների լիազոր մարմինները տարին մեկ, իսկ անհրաժեշտության դեպքում՝ առավել հաճախ, կանցկացնեն խորհրդակցություններ սույն Համաձայնագրի շրջանակներում համագործակցության ընթացիկ վիճակի, զարգացման ուղղությունների և հնարավոր տարաձայնությունների վերաբերյալ:

**Հոդված 9**

Սույն Համաձայնագրում Կողմերի փոխադարձ համաձայնությամբ կարող են կատարվել փոփոխություններ և լրացումներ, որոնք կձևակերպվեն առանձին արձանագրություններով:

**Հոդված 10**

Կողմերի միջև սույն Համաձայնագրի կիրառման կամ մեկնաբանման հետ կապված բոլոր վիճելի հարցերը Կողմերի միջև կլուծվեն խորհրդակցությունների և բանակցությունների միջոցով:

**Հոդված 11**

Սույն Համաձայնագիրը կնքվում է 7 (յոթ) տարի ժամկետով և ուժի մեջ է մտնում Կողմերի կողմից՝ դրա ուժի մեջ մտնելու համար անհրաժեշտ ներպետական ընթացակարգերի կատարման մասին վերջին գրավոր ծանուցման ստացման օրվանից:

Կատարված է ք․ Մոսկվա 2020 թվականի դեկտեմբերի 30-ին, երկու օրինակով, հայերեն և ռուսերեն լեզուներով, ընդ որում՝ երկու լեզուներով տեքստերն էլ հավասարազոր են:

|  |  |
| --- | --- |
|  |  |

**Համաձայնագիրն ուժի մեջ է մտել 2023թ. մարտի 17-ին**