|  |
| --- |
| ԱՐՁԱՆԱԳՐՈՒԹՅՈՒՆ  «Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին  **Պաշտոնապես**  **հաստատված**  **տեքստ** |

**ԱՐՁԱՆԱԳՐՈՒԹՅՈՒՆ**

**«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին**

«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-իհամաձայնագրի (այսուհետ՝ Համաձայնագիր) մասնակից պետությունների կառավարությունները, այսուհետ՝ Կողմեր,

**համաձայնեցին հետեւյալի մասին.**

**Հոդված 1**

Համաձայնագրի անբաժանելի մաս կազմող՝ ապրանքների ծագման երկրի որոշման կանոնների (այսուհետ՝ Կանոններ) մեջ կատարել հետեւյալ փոփոխությունները.

1. Կանոնների 9-րդ բաժինը շարադրել հետեւյալ խմբագրությամբ.

«Բաժին 9. Ազատ առեւտրի ռեժիմ չտրամադրելու համար հիմքերը

9.1. Ներմուծման երկրի մաքսային մարմինն ապրանքների բացթողման ժամանակ ազատ առեւտրի ռեժիմ չի տրամադրում, եթե՝

չեն կատարվում սույն կանոնների 5.1 կետի պահանջները.

սույն կանոնների 6.1 կետի երրորդ պարբերությամբ, ինչպես նաեւ 6.2 կետի երրորդ պարբերությամբ նախատեսված դեպքերում մաքսային մարմնի պահանջով չի ներկայացվել СТ-1 ձեւի հավաստագրի բնօրինակը.

ներկայացված СТ-1 ձեւի հավաստագիրը լրացվել է սույն կանոնների 7-րդ, 8-րդ բաժինների պահանջների խախտմամբ.

ապրանքի ծագման հայտարարագրի տեքստը չի համապատասխանում սույն կանոնների անբաժանելի մաս կազմող թիվ 5 հավելվածում շարադրված տեքստին.

ներկայացված՝ ապրանքի ծագման վերաբերյալ փաստաթղթում կան տեղեկությունների հավաստիության վրա ազդող ջնջումներ եւ (կամ) վրիպակներ.

ներկայացված СТ-1 ձեւի հավաստագրում կան սույն կանոններին համապատասխան հաստատված ուղղումներ կամ լրացումներ.

СТ-1 ձեւի հավաստագրում դրված կնիքի դրոշմվածքները եւ (կամ) լիազորված անձանց ստորագրությունները եւ (կամ) լիազորված մարմնի հասցեն եւ (կամ) ներկայացված СТ-1 ձեւի հավաստագրի ձեւաթուղթը չեն համապատասխանում Համաձայնագրի մասնակից պետության կողմից ներմուծման երկրի մաքսային մարմիններին հասցված տեղեկատվությանը եւ (կամ) նմուշներին.

ապրանքի ծագման վերաբերյալ փաստաթղթում նշված՝ ապրանքների մասին տեղեկությունները թույլ չեն տալիս անցկացնել ապրանքների միանշանակ նույնականացում մաքսային հայտարարագրման ժամանակ ներկայացված ապրանքների մասով կամ չեն համապատասխանում դրանց։

9.2. Ներմուծման երկրի մաքսային մարմինն ապրանքների բացթողումից հետո ազատ առեւտրի ռեժիմ չի տրամադրում, եթե՝

առկա են սույն կանոնների 9.1 կետով նախատեսված հիմքերը.

սույն կանոնների 9-1 բաժնով նախատեսված կրկնակի հարցման օրվանից 3 ամսվա ընթացքում պատասխան չի ստացվել, կամ ստացված տեղեկատվությունը չի համապատասխանում հարցվող տեղեկատվությանը եւ թույլ չի տալիս պարզել ապրանքի ծագման վերաբերյալ փաստաթղթի իսկությունը եւ (կամ) ապրանքների ծագման երկիրը որոշելու չափորոշչի կատարումը.

ներմուծման երկրի մաքսային մարմինների մոտ առկա են արտահանման երկրի լիազորված կամ ստուգող (վերիֆիկացնող) մարմնից հաստատված տեղեկություններ այն մասին, որ СТ-1 ձեւի հավաստագիր չի տրվել (կեղծվել է) կամ տրվել է անվավեր (կեղծ) փաստաթղթերի եւ (կամ) ոչ հավաստի տեղեկությունների հիման վրա.

ներմուծման երկրի մաքսային մարմինների մոտ առկա են արտահանման երկրի լիազորված կամ ստուգող (վերիֆիկացնող) մարմնից հաստատված տեղեկություններ այն մասին, որ ապրանքի ծագման հայտարարագրի մեջ հայտագրված՝ ապրանքի ծագման վերաբերյալ տեղեկությունները հավաստի չեն, կամ ապրանքի արտադրողի կողմից չեն կատարվել սույն կանոններով նախատեսված՝ ապրանքների ծագման երկիրը որոշելու չափորոշիչները.

ներմուծման երկրի մաքսային մարմինների կողմից իրականացված հետազոտությունների արդյունքում եւ արտահանման երկրի կամ ապրանքի ծագման երկրի լիազորված կամ ստուգող (վերիֆիկացնող) մարմիններ ուղարկված հարցումների արդյունքում ստացված տեղեկատվության հիման վրա պարզվել է, որ СТ-1 ձեւի հավաստագիրը տրվել է սույն կանոններով սահմանված պահանջների խախտմամբ։

9.3. СТ-1 ձեւի հավաստագրի լրացման ժամանակ թույլ տրված այնպիսի սխալների (վրիպակների) առկայությունը, որոնք չեն ազդում այդ հավաստագրում պարունակվող տեղեկությունների հավաստիության վրա, չպետք է հիմք հանդիսանա ազատ առեւտրի ռեժիմի տրամադրումը մերժելու համար։

9.4. Այն դեպքում, երբ արտահանման երկրի լիազորված մարմնի կողմից սահմանվել է СТ-1 ձեւի հավաստագրի՝ անվավեր փաստաթղթերի եւ (կամ) ոչ հավաստի տեղեկությունների հիման վրա ոչ իրավաչափ տրամադրումը, այդ լիազորված մարմինը պարտավոր է չեղարկել տվյալ հավաստագիրը եւ այդ մասին անհապաղ ծանուցել տվյալ հավաստագրում նշված ներմուծման երկրի կենտրոնական մաքսային մարմնին»։

2. Կանոնները լրացնել հետեւյալ խմբագրությամբ նոր բաժնով.

«Բաժին 9-2. Ազատ առեւտրի ռեժիմի վերականգնումը

9-2.1. Համաձայնագրի մասնակից պետության մաքսային տարածք ապրանքների ներմուծման ժամանակ չտրամադրված ազատ առեւտրի ռեժիմը կիրառվում (վերականգնվում) է հետեւյալ պայմանների պահպանման դեպքում.

ա) սույն կանոնների 5.1 կետով նախատեսված պայմանները կատարվել են.

բ) ներմուծման երկրում մաքսային հայտարարագրի գրանցման օրվանից 12 ամիսը չի լրացել.

գ) 9-1 բաժնի պահանջները կատարվել են (հարցումը լիազորված կամ ստուգող (վերիֆիկացնող) մարմին ուղարկելու դեպքում)։

9-2.2. Ազատ առեւտրի ռեժիմը վերականգնելու նպատակով լրացուցիչ կերպով կարող է ներկայացվել СТ-1 ձեւի հավաստագիրը տրամադրած լիազորված մարմնի կողմից տրված նամակ-հաստատումը՝ հավաստագրում նշված բոլոր անհրաժեշտ տեղեկությունների հստակեցմամբ, կամ սույն կանոններով նախատեսված կարգով ներմուծման երկրի մաքսային մարմինների կողմից չճանաչված հավաստագրի փոխարեն տրված հավաստագիրը։

9-2.3. Ազատ առեւտրի ռեժիմի կիրառումը (վերականգնումը) իրականացվում է սույն կանոններով սահմանված պայմանների կատարման դեպքում եւ ապրանքի ներմուծման երկրի մաքսային օրենսդրությամբ սահմանված կարգին համապատասխան։

9-2.4. Ապրանքի ծագման վերաբերյալ փաստաթղթի լրացման ժամանակ թույլ տրված այնպիսի սխալների (վրիպակների) առկայությունը, որոնք չեն ազդում այդ փաստաթղթում պարունակվող տեղեկությունների հավաստիության վրա, չպետք է հիմք հանդիսանա ազատ առեւտրի ռեժիմի վերականգնումը մերժելու համար։

9-2.5. Ազատ առեւտրի ռեժիմը չի կարող վերականգնվել սույն կանոնների 9-2.1 կետին համապատասխան՝ ապրանքի ծագման վերաբերյալ փաստաթղթի կեղծման հայտնաբերման առնչությամբ այդ ռեժիմի տրամադրումը մերժելու դեպքում։

3. Կանոնների 5.3 կետը հանել։

**Հոդված 2**

Սույն արձանագրությունը ժամանակավորապես կիրառվում է ստորագրման օրվանից 60 օրը լրանալուց հետո եւ ուժի մեջ է մտնում այն ստորագրած Կողմերի կողմից համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին երրորդ ծանուցումն ավանդապահի կողմից ստանալու օրվանից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն արձանագրությունն ուժի մեջ է մտնում համապատասխան փաստաթղթերն ավանդապահի կողմից ստանալու օրվանից 30 օրը լրանալուց հետո։

Կատարված է Տաշքենդ քաղաքում 2017 թվականի նոյեմբերի 3-ին, մեկ բնօրինակից՝ ռուսերեն։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն արձանագրությունը ստորագրած յուրաքանչյուր պետություն կուղարկի դրա հաստատված պատճենը։

|  |  |
| --- | --- |
| **Ադրբեջանի Հանրապետության կառավարության կողմից՝**  *ստորագրություն (վարապահումով)* | **Ռուսաստանի Դաշնության կառավարության կողմից`**  *ստորագրություն* |
|  |  |
| **Հայաստանի Հանրապետության կառավարության կողմից՝**  *ստորագրություն (վարապահումով)* | **Տաջիկստանի Հանրապետության կառավարության կողմից՝**  *ստորագրություն* |
|  |  |
| **Բելառուսի Հանրապետության կառավարության կողմից՝** | **Թուրքմենստանի կառավարության կողմից՝** |
| *ստորագրություն* | ----------------------- |
| **Ղազախստանի Հանրապետության կառավարության կողմից՝** | **Ուզբեկստանի Հանրապետության կառավարության կողմից՝** |
| *ստորագրություն* | --------------------- |
| **Ղրղզստանի Հանրապետության կառավարության կողմից՝** | **Ուկրաինայի կառավարության կողմից՝** |
| *ստորագրություն* |  |
| **Մոլդովայի Հանրապետության կառավարության կողմից՝**  ------------------------ |  |

**ԱԴՐԲԵՋԱՆԻ ՀԱՆՐԱՊԵՏՈՒԹՅԱՆ**

**ՎԵՐԱՊԱՀՈՒՄ**

**«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» 2017 թվականի նոյեմբերի 3-ին ստորագրված արձանագրության առնչությամբ**

1. Ապրանքների ծագման երկիրը որոշելու կանոնների ոչ մի դրույթ չի գործելու Ադրբեջանի Հանրապետության օկուպացված տարածքներում (Լեռնային Ղարաբաղի շրջան եւ դրան հարող շրջաններ) արտադրված ապրանքների՝ «Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրի մասնակից պետությունների շուկաներում հասանելիության, ինչպես նաեւ այդ տարածքներում տնտեսական գործունեության ցանկացած տեսակի մասով։

2. 1-ին հոդվածի 1-ին կետում՝

բացառությամբ հինգերորդ պարբերությունում «, ինչպես նաեւ 6.2 կետի երրորդ պարբերությամբ» արտահայտության, յոթերորդ պարբերության, տասնհինգերորդ պարբերությունում «կամ ստուգող (վերիֆիկացնող)» արտահայտության, տասնվեցերորդ պարբերությունում «ապրանքի ծագման հայտարարագրում» արտահայտության, տասնյոթերորդ պարբերությունում «կամ ստուգող (վերիֆիկացնող)» արտահայտության.

տասնվեցերորդ պարբերությունում «ստուգող (վերիֆիկացնող)» արտահայտությունն ընկալվում է որպես «լիազորված» արտահայտություն։

Բացառությամբ 1-ին հոդվածի 2-րդ կետի վեցերորդ պարբերությունում «կամ ստուգող (վերիֆիկացնող)» արտահայտության։

Բացառությամբ 2-րդ հոդվածում «ժամանակավորապես կիրառվում է ստորագրման օրվանից 60 օրը լրանալուց հետո» արտահայտության։

|  |  |  |
| --- | --- | --- |
| **Ադրբեջանի Հանրապետության  առաջին փոխվարչապետ՝** | *ստորագրություն* | **Յաղուբ Էյուբով** |

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՎԵՐԱՊԱՀՈՒՄ**

**«Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին» արձանագրության առնչությամբ**

Բացառությամբ Արձանագրության ժամանակավոր կիրառման:

Ադրբեջանի Հանրապետության կողմից Անկախ Պետությունների Համագործակցությունում ապրանքների ծագման երկրի որոշման կանոնների մասին» 2009 թվականի նոյեմբերի 20-ի համաձայնագրում փոփոխություններ կատարելու մասին արձանագրության վերաբերյալ վերապահում ներկայացնելու կապակցությամբ՝ հայկական կողմը անհրաժեշտ է համարում ընդգծել հետեւյալը.

Լեռնային Ղարաբաղի հակամարտությունը Ադրբեջանի Հանրապետության կողմից Լեռնային Ղարաբաղի ժողովրդի նկատմամբ էթնիկ զտումների քաղաքականության կիրառման և Լեռնային Ղարաբաղի Հանրապետության դեմ ռազմական ագրեսիայի սանձազերծման արդյունք է:

|  |  |  |
| --- | --- | --- |
| **Հայաստանի Հանրապետության  վարչապետ՝** | *ստորագրություն* | **Կ.Կարապետյան** |

Սույնով հավաստում եմ, որ կցվող տեքստը 2017 թվականի նոյեմբերի 20-ին Տաշկենտ քաղաքում տեղի ունեցած՝ Անկախ Պետությունների Համագործակցության պետությունների ղեկավարների խորհրդի նիստին ստորագրված ««Անկախ Պետությունների Համագործակցությունում ապրանքների ծագման երկիրը որոշելու կանոնների մասին» 2009 թվականի նոյեմբերի 3-ի համաձայնագրում փոփոխություններ կատարելու մասին» արձանագրության նույնական պատճենն է։ Վերոհիշյալ արձանագրության բնօրինակը պահվում է Անկախ Պետությունների Համագործակցության գործադիր կոմիտեում։

|  |  |  |
| --- | --- | --- |
| ԱՊՀ գործադիր կոմիտեի նախագահի, գործադիր քարտուղարի  առաջին տեղակալ՝ | *ստորագրություն* | Վ. Գումանսկի |

**Արձանագրությունը Հայաստանի Հանրապետության համար ուժի մեջ է մտել 2023թ. օգոստոսի 30-ին**