ՀԱՄԱՁԱՅՆԱԳԻՐ

Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհուրդ կազմավորելու մասին

Անկախ Պետությունների Համագործակցության մասնակից պետությունները, այսուհետ՝ Կողմեր,

ելնելով ընտրական ոլորտում Կողմերի օրենսդրության կատարելագործման կարեւորությունից,

մեծապես կարեւորելով քաղաքացիների ընտրական իրավունքների եւ ազատությունների ապահովման, Անկախ Պետությունների Համագործակցության մասնակից պետությունների օրենսդրությանը եւ միջազգային պարտավորություններին համապատասխան ընտրությունների եւ հանրաքվեների անցկացման համար իրավական պայմանների կատարելագործման հարցերի շուրջ փորձի փոխանակման նպատակով պարբերական հանդիպումների եւ խորհրդատվությունների անցկացումը,

գիտակցելով համագործակցության կազմակերպական ձեւակերպման կարեւորությունը՝ դրա կայուն զարգացումն ապահովելու համար,

**համաձայնեցին հետեւյալի մասին.**

**Հոդված 1**

Կողմերը կազմավորում են Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհուրդ (այսուհետ՝ Խորհրդատվական խորհուրդ):

Խորհրդատվական խորհուրդն իր գործունեությունն իրականացնում է սույն Համաձայնագրի անբաժանելի մաս հանդիսացող՝ Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհրդի մասին հիմնադրույթի հիման վրա:

**Հոդված 2**

Կողմերի համաձայնությամբ՝ սույն Համաձայնագրում կարող են կատարվել դրա անբաժանելի մասը հանդիսացող փոփոխություններ, որոնք ձեւակերպվում են համապատասխան արձանագրություններով։

**Հոդված 3**

Սույն Համաձայնագիրն ուժի մեջ է մտնում այն ստորագրած Կողմերի կողմից Համաձայնագիրն ուժի մեջ մտնելու համար անհրաժեշտ ներպետական ընթացակարգերի կատարման մասին երրորդ ծանուցումն ավանդապահի կողմից ստանալու օրվանից 30 օրը լրանալուց հետո։

Ներպետական ընթացակարգերն ավելի ուշ կատարած Կողմերի համար սույն Համաձայնագիրն ուժի մեջ է մտնում համապատասխան փաստաթղթերն ավանդապահի կողմից ստանալու օրվանից 30 օրը լրանալուց հետո։

**Հոդված 4**

Սույն Համաձայնագիրը բաց է դրա նպատակներն ու սկզբունքները կիսող՝ Անկախ Պետությունների Համագործակցության ցանկացած մասնակից պետության կողմից միանալու համար՝ միանալու մասին փաստաթուղթն ավանդապահին փոխանցելու միջոցով:

Միացող պետության համար սույն Համաձայնագիրն ուժի մեջ է մտնում՝

ա) միանալու մասին փաստաթուղթն ավանդապահի կողմից ստանալու օրվանից 30 օրը լրանալուց հետո՝ պայմանով, որ միանալու մասին փաստաթղթերն ավանդապահին հանձնելու պահի դրությամբ սույն Համաձայնագիրն ուժի մեջ է մտել.

բ) սույն Համաձայնագիրն ուժի մեջ մտնելու օրվանից՝ պայմանով, որ միանալու մասին փաստաթղթերն ավանդապահին հանձնելու պահի դրությամբ սույն Համաձայնագիրն ուժի մեջ չի մտել:

**Հոդված 5**

Կողմերից յուրաքանչյուրն իրավունք ունի դուրս գալու սույն Համաձայնագրից՝ այդ մասին գրավոր ծանուցելով ավանդապահին։

Սույն Համաձայնագրի գործողությունն այդպիսի Կողմի համար դադարում է ավանդապահի կողմից համապատասխան ծանուցումն ստանալու օրվանից 6 ամիս հետո։

Կատարված է Աստանա քաղաքում, 2022 թվականի հոկտեմբերի 14-ին՝ մեկ բնօրինակից՝ ռուսերենով։ Բնօրինակը պահվում է Անկախ Պետությունների Համագործակցության գործադիր կոմիտեում, որը սույն Համաձայնագիրն ստորագրած յուրաքանչյուր պետություն կուղարկի դրա հաստատված պատճենը։

|  |  |
| --- | --- |
| **Ադրբեջանի Հանրապետության կողմից՝**  \_\_\_\_\_\_\_\_\_\_\_ | **Ռուսաստանի Դաշնության կողմից՝**  **[*ստորագրություն*]** |
| **Հայաստանի Հանրապետության կողմից՝**  **[*ստորագրություն*]** | **Տաջիկստանի Հանրապետության կողմից՝**  **[*ստորագրություն*]** |
| **Բելառուսի Հանրապետության կողմից՝**  **[*ստորագրություն*]** | **Թուրքմենստանի կողմից՝**  \_\_\_\_\_\_\_\_\_\_\_ |
| **Ղազախստանի Հանրապետության կողմից՝** | **Ուզբեկստանի Հանրապետության կողմից՝**  **[*ստորագրություն*]** |
| **Ղրղզստանի Հանրապետության կողմից՝**  **[*ստորագրություն*]** | **Ուկրաինայի կողմից՝** |
| **Մոլդովայի Հանրապետության կողմից՝** |  |

Հավելված

«Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհուրդ կազմավորելու մասին» 2022 թվականի հոկտեմբերի 14-ի համաձայնագրի

**ՀԻՄՆԱԴՐՈՒՅԹ**

**Անկախ Պետությունների Համագործակցության մասնակից պետությունների ընտրական մարմինների ղեկավարների**

**խորհրդատվական խորհրդի մասին**

**I. Ընդհանուր դրույթներ**

1.1. Սույն Հիմնադրույթով սահմանվում են Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհրդի (այսուհետ՝ Խորհրդատվական խորհուրդ) իրավական կարգավիճակը, գործառույթները եւ գործունեության կազմակերպական հիմքերը:

1.2. Խորհրդատվական խորհուրդը Անկախ Պետությունների Համագործակցության (այսուհետ՝ ԱՊՀ կամ Համագործակցություն) միջպետական մարմին է:

Խորհրդատվական խորհուրդն ստեղծվում է ԱՊՀ մասնակից պետությունների ընտրական մարմինների միջեւ համագործակցության ապահովման համար՝ ԱՊՀ մասնակից պետություններում ընտրական գործընթացի կատարելագործմանը նպաստելու նպատակով՝ հաշվի առնելով ԱՊՀ մասնակից պետությունների օրենսդրությանը եւ միջազգային պարտավորություններին համապատասխան ընտրությունների եւ հանրաքվեների անցկացման ոլորտում ԱՊՀ մասնակից պետությունների փորձը:

1.3. Խորհրդատվական խորհրդի կազմի մեջ են մտնում «Անկախ Պետությունների Համագործակցության մասնակից պետությունների ընտրական մարմինների ղեկավարների խորհրդատվական խորհուրդ կազմավորելու մասին» 2022 թվականի հոկտեմբերի 14-ի համաձայնագրի (այսուհետ՝ Համաձայնագիր) մասնակից պետությունների կենտրոնական ընտրական մարմինների ղեկավարները կամ նրանց պարտականությունները կատարող անձինք (այսուհետ՝ Խորհրդատվական խորհրդի անդամներ):

1.4. Խորհրդատվական խորհուրդն իր գործունեությունն իրականացնում է Անկախ Պետությունների Համագործակցության գործադիր կոմիտեի, ԱՊՀ այլ մարմինների, ինչպես նաեւ ԱՊՀ մասնակից պետությունների պետական իշխանության մարմինների հետ փոխգործակցությամբ: Խորհրդատվական խորհուրդն իր գործունեության ընթացքում առաջնորդվում է Անկախ Պետությունների Համագործակցության կանոնադրությամբ, միջազգային պայմանագրերով ու որոշումներով, որոնք ընդունվել են ԱՊՀ շրջանակներում, եւ սույն Հիմնադրույթով:

**II. Խորհրդատվական խորհրդի հիմնական խնդիրները եւ գործառույթները**

2.1. Խորհրդատվական խորհրդի հիմնական խնդիրներն են՝

ԱՊՀ մասնակից պետությունների ընտրական մարմինների՝ ընտրական ոլորտում համագործակցության զարգացմանը նպաստելը.

ԱՊՀ մասնակից պետություններում ընտրական գործընթացի, քաղաքացիների ընտրական իրավունքների եւ ազատությունների ապահովման, ժողովրդավարական ընտրությունների կազմակերպման եւ անցկացման ոլորտում Համագործակցության իրավական բազայի կատարելագործման վերաբերյալ առաջարկություններ մշակելը:

2.2. Խորհրդատվական խորհրդի հիմնական գործառույթներն են՝

ԱՊՀ մարմինների հետ փոխգործակցությունը, Խորհրդատվական խորհրդի եւ ընտրական ոլորտում գործունեություն իրականացնող՝ ԱՊՀ մարմինների մասնագիտացված ստորաբաժանումների գործունեության համակարգումը.

ԱՊՀ մասնակից պետությունների ընտրական մարմինների աշխատանքի կազմակերպման եւ փորձի հարցերով տեղեկատվության փոխանակումը.

ԱՊՀ մասնակից պետությունների կենտրոնական ընտրական մարմինների գործունեության համակարգումը՝ ընտրությունների, հանրաքվեների կազմակերպման եւ անցկացման ոլորտում փորձի փոխանակման նպատակով նրանց կողմից ֆորումների, գիտագործնական համաժողովների, սեմինարների կազմակերպման գործում.

ընտրական գործընթացին մասնակցող մասնագետների պատրաստվածության կատարելագործման եւ առաջատար փորձի հիման վրա ընտրությունների, հանրաքվեների արդյունավետ կազմակերպման եւ անցկացման մասով վերջիններիս որակավորման բարձրացման հարցերի քննարկումը.

ընտրական համակարգերի եւ տեխնոլոգիաների, ընտրությունների (հանրաքվեների) վերաբերյալ օրենսդրության, ընտրությունների (հանրաքվեների) մշտադիտարկման մեթոդիկայի հարցերում միջազգային կազմակերպությունների հետ համագործակցության պահպանմանը եւ համատեղ գործողությունների ապահովմանն ուղղված գործնական միջոցառումների մշակումը եւ իրականացումը, ինչպես նաեւ տվյալ խնդիրների շուրջ միջազգային սեմինարների եւ համաժողովների կազմակերպման ու անցկացման գործում մասնակցությունը.

համատեղ գործողություններ պահանջող այլ հարցերի լուծումը:

**III. Խորհրդատվական խորհրդի իրավունքները**

Խորհրդատվական խորհուրդն իր գործառույթները կատարելու համար իրավունք ունի՝

սահմանված կարգով՝ Անկախ Պետությունների Համագործակցության պետությունների ղեկավարների խորհրդի եւ կառավարությունների ղեկավարների խորհրդի քննարկմանը ներկայացնելու իր իրավասությանը վերապահված հարցերին վերաբերող փաստաթղթերի նախագծեր.

ստեղծելու Խորհրդատվական խորհրդի գործունեության առանձին ուղղություններով հասարակական հիմունքներով գործող մշտական կամ ժամանակավոր աշխատանքային խմբեր, փորձագիտական խորհուրդներ եւ հաստատելու վերջիններիս վերաբերյալ հիմնադրույթները.

իր իրավասության շրջանակներում փոխգործակցելու Համագործակցության այլ մարմինների հետ, ինչպես նաեւ միջազգային կազմակերպությունների (գործադիր) աշխատանքային մարմինների եւ միավորումների, այդ թվում՝ ԱՊՀ շրջանակներում կազմավորվածների հետ.

Խորհրդատվական խորհրդի իրավասությանը վերապահված հարցերով վերլուծական եւ այլ տեղեկատվություն տրամադրելու Համագործակցության այլ շահագրգիռ ճյուղային կառույցներին, ինչպես նաեւ ԱՊՀ մասնակից պետությունների ընտրական մարմիններից կատարելու անհրաժեշտ նյութերի եւ տեղեկատվության հարցում.

լուծելու իր իրավասությանը վերապահված այլ հարցեր:

**IV. Խորհրդատվական խորհրդի գործունեության կազմակերպումը**

4.1. Խորհրդատվական խորհրդի նիստերն անցկացվում են Համաձայնագրի մասնակից պետություններում, որպես կանոն, հաջորդաբար՝ պետությունների անվանումների ռուսերեն այբբենական կարգով՝ ըստ անհրաժեշտության, սակայն՝ տարին առնվազն մեկ անգամ։

Խորհրդատվական խորհրդի արտահերթ նիստերը կարող են գումարվել Խորհրդատվական խորհրդի մեկ կամ մի քանի անդամների նախաձեռնությամբ՝ Խորհրդատվական խորհրդի ընդհանուր կազմի առնվազն կեսի համաձայնությամբ։ Այդպիսի նիստը, որպես կանոն, անցկացվում է դրա գումարումը նախաձեռնող պետությունում:

Անհրաժեշտության դեպքում եւ տեխնիկական հնարավորության առկայության դեպքում Խորհրդատվական խորհրդի նիստերը կարող են անցկացվել հեռավար կարգով (տեսակոնֆերանս կապի օգտագործմամբ)։

Նիստին մասնակցելու հնարավորություն չունեցող Խորհրդատվական խորհրդի անդամն իրավասու է պատվիրակելու Խորհրդատվական խորհրդի նիստերին որոշումներ ընդունելու լիազորություններով օժտված իր ներկայացուցչին:

Խորհրդատվական խորհրդի նիստերն իրավազոր են, եթե դրանց մասնակցում է Խորհրդատվական խորհրդի անդամների կամ դրանց ներկայացուցիչների առնվազն կեսը:

Խորհրդատվական խորհրդի նիստերին խորհրդատվական ձայնի իրավունքով մասնակցում են Անկախ Պետությունների Համագործակցության գործադիր կոմիտեի եւ Անկախ Պետությունների Համագործակցության մասնակից պետությունների միջխորհրդարանական վեհաժողովի խորհրդի քարտուղարության ներկայացուցիչները:

Կոնսենսուսով ընդունված Խորհրդատվական խորհրդի որոշմամբ՝ նիստերին որպես դիտորդ կարող են մասնակցել այն ընտրական մարմինների ներկայացուցիչները, որոնց ղեկավարները Խորհրդատվական խորհրդի անդամներ չեն, եւ միջազգային միջկառավարական կազմակերպությունների ներկայացուցիչները:

4.2. Խորհրդատվական խորհրդում նախագահությունը հաջորդաբար, որպես կանոն՝ մեկ տարվա ընթացքում իրականացվում է յուրաքանչյուր մասնակից պետության կողմից՝ ի դեմս վերջինիս ներկայացնող Խորհրդատվական խորհրդի անդամի, ռոտացիոն սկզբունքով՝ պետությունների անվանումների ռուսերեն այբբենական կարգով, եթե Խորհրդատվական խորհրդի կողմից այլ բան չսահմանվի:

Խորհրդատվական խորհրդի նախորդ եւ հաջորդ նախագահները դրա համանախագահներն են:

Խորհրդատվական խորհրդի նախագահի ժամանակավոր բացակայության դեպքում վերջինիս պարտականությունները դրվում են համանախագահներից մեկի վրա։

4.3. Խորհրդատվական խորհրդի նախագահը՝

կազմակերպում է Խորհրդատվական խորհրդի աշխատանքը եւ իրականացնում է Խորհրդատվական խորհրդի ընդհանուր ղեկավարումը, կազմակերպում եւ համակարգում է Խորհրդատվական խորհրդի որոշումների կատարումը.

ներկայացնում է Խորհրդատվական խորհուրդը ԱՊՀ մարմինների, ԱՊՀ մասնակից պետությունների պետական իշխանության մարմինների եւ միջազգային կազմակերպությունների հետ փոխհարաբերություններում՝ Խորհրդատվական խորհրդի գործունեության հետ կապված հարցերով.

որոշում է հերթական նիստի անցկացման ժամանակը՝ Խորհրդատվական խորհրդի մյուս անդամների հետ համաձայնեցմամբ, իրականացնում է Խորհրդատվական խորհրդի քննարկմանը ներկայացվող հարցերի նախապատրաստման գործընթացի ընդհանուր ղեկավարումը.

կազմակերպում եւ անցկացնում է Խորհրդատվական խորհրդի նիստը.

ստորագրում է Խորհրդատվական խորհրդի որոշումները եւ նիստի արձանագրությունը.

կատարում է Խորհրդատվական խորհրդի աշխատանքի ապահովման համար անհրաժեշտ այլ գործառույթներ։

4.4. Խորհրդատվական խորհրդի նիստերին ընդունվում են որոշումներ։

Համաձայնագրի յուրաքանչյուր մասնակից պետություն Խորհրդատվական խորհրդում ունի մեկ ձայն:

Ընթացակարգային հարցերի վերաբերյալ Խորհրդատվական խորհրդի որոշումներն ընդունվում են Խորհրդատվական խորհրդի՝ նիստին ներկա անդամների ձայների պարզ մեծամասնությամբ։

Այլ հարցերի վերաբերյալ Խորհրդատվական խորհրդի որոշումներն ընդունվում են կոնսենսուսով եւ հանձնարարական բնույթ են կրում։ Կոնսենսուսը սահմանվում է որպես նիստին ներկա՝ Խորհրդատվական խորհրդի առնվազն մեկ անդամի պաշտոնական առարկության բացակայություն, որը նրա կողմից քննարկվող հարցի վերաբերյալ որոշում ընդունելու համար ներկայացվում է որպես խոչընդոտ:

Խորհրդատվական խորհրդի ցանկացած անդամ կարող է հայտարարել այս կամ այն հարցում հետաքրքրված չլինելու մասին, ինչը խոչընդոտ չէ որոշում ընդունելու, ինչպես նաեւ ընդունված որոշմանը հետագայում միանալու համար։

4.5. Խորհրդատվական խորհուրդը կարող է ընդունել իր աշխատանքի կանոնակարգը:

4.6. Խորհրդատվական խորհուրդը տարին մեկ անգամ Անկախ Պետությունների Համագործակցության գործադիր կոմիտե տեղեկատվություն է ներկայացնում Խորհրդատվական խորհրդի գործունեության մասին:

4.7. Խորհրդատվական խորհրդի աշխատակազմի գործառույթները՝ Անկախ Պետությունների Համագործակցության գործադիր կոմիտեի կառուցվածքային ստորաբաժանման հետ համատեղ, իրականացնում է պետության կենտրոնական ընտրական մարմինը, որի ղեկավարը Խորհրդատվական խորհրդի նախագահն է:

4.8. Խորհրդատվական խորհրդի աշխատանքային լեզուն ռուսերենն է։

**V. Ֆինանսավորումը**

5.1. Խորհրդատվական խորհրդի նիստի անցկացման հետ կապված ծախսերը կատարվում են Համաձայնագրի՝ ընդունող մասնակից պետության ազգային բյուջեով նախատեսվող միջոցների հաշվին, որոնք ուղղված են կենտրոնական ընտրական մարմնի գործունեության ապահովմանը:

5.2. Խորհրդատվական խորհրդի անդամների գործուղման ծախսերը կատարվում են Համաձայնագրի՝ ուղարկող մասնակից պետության ազգային բյուջեներում նախատեսվող միջոցների հաշվին, որոնք ուղղված են կենտրոնական ընտրական մարմինների գործունեության ապահովմանը: Նիստի մասնակիցների գործուղման ծախսերը կատարվում են ուղարկող մարմինների եւ կազմակերպությունների միջոցների հաշվին:

**Համաձայնագիրը Հայաստանի Հանրապետության համար ուժի մեջ է մտել 2023թ. հունվարի 28-ին**